Suku-Suku Asli Di Amazon Yang Enggan Diganggu Dunia Luar

Jika dibandingkan dengan mana-mana tempat lain di dunia, hutan hujan Amazon merupakan tempat yang paling banyak menyimpan suku-suku asli yang hidup secara terpencil. Anggaran kini mendapati wujud lebih 100 suku asli yang tidak pernah berinteraksi dengan dunia luar.

Walau semoden mana pun kehidupan yang dilalui oleh rata-rata masyarakat sedunia pada hari ini, mereka lebih memilih untuk menjalani kehidupan sebagaimana yang ditempuhi oleh nenek-moyang mereka sejak ribuan tahun dahulu.

Pilihan ini tidak lain dan tidak bukan adalah kerana rasa trauma terhadap penderitaan yang dialami di zaman silam, khususnya ketika mereka berinteraksi dengan orang luar.

Menurut sejarah, hutan Amazon dihuni buat pertama kali kira-kira 13,000 tahun dahulu. Walaupun hutan ini kebiasaannya dianggap sebagai hutan murni, bukti arkeologi mendapati hidupan di dalamnya sedikit-sebanyak turut dipengaruhi oleh aktiviti manusia. Hal ini dapat dilihat menerusi kesan tinggalan pekan dan bandar yang pernah wujud di sana suatu ketika dahulu.

Kebanyakan pokok yang dijumpai di kawasan penyelidikan arkeologi di Amazon juga rata-ratanya bukan daripada spesis liar sekali gus membuktikan lagi betapa ia dipengaruhi oleh kehadiran manusia. Pada zaman prasejarah, populasi manusia di Amazon jauh lebih besar berbanding hari ini. Hutan seluas 5.5 juta km persegi itu dipercayai dahulunya menempatkan pelbagai tamadun yang bersilih ganti.

Namun, untung nasib suku-suku asli di Amazon berubah seiring kehadiran orang-orang Eropah. Mereka dijajah, diperhambakan, dibunuh, dan ramai juga yang menjadi korban wabak penyakit yang dibawa dari Dunia Lama.

Disebabkan pengalaman pahit itu, sebahagian suku asli di Amazon memilih untuk berundur ke ceruk hutan dan memutuskan tali interaksi dengan dunia luar. Semenjak itu, mereka dikenali sebagai ‘suku yang tidak dapat dihubungi’. Mereka hidup secara mandiri dengan mengamalkan gaya hidup memburu-menternak, di samping turut mengusahakan tanaman berkala.

Mujur, ekosistem di Amazon barat agak stabil jika dibandingkan dengan Amazon timur. Hutan belantara di sana kaya dengan pelbagai jenis tumbuhan dan haiwan.

Ikan-ikan di sungai lebih daripada cukup untuk menampung kehidupan mereka. Adakalanya, mereka menikmati telur penyu dan daging haiwan liar atau burung yang diburu. Sebahagian mereka hidup secara nomad. Namun, ada juga yang bermukim secara kekal dalam kelompok kecil.

Menjalani kehidupan yang akrab dengan alam membuatkan suku-suku asli ini prihatin dengan hidupan semulajadi. Oleh kerana itu, sejak kewujudan mereka diketahui, pihak berkuasa tempatan cuba memberikan penghormatan yang sebaik mungkin kepada mereka – khususnya dalam menjamin hak suku-suku asli tersebut ke atas tanah pusaka yang didiami mereka sejak sekian lama.

Sebahagian tempat di Brazil dan Ecuador misalnya, mewartakan kawasan hutan yang dihuni oleh suku-suku asli tersebut sebagai hutan simpan dan melarang mana-mana orang luar termasuklah syarikat minyak dan pembalakan dari menjejakkan kaki ke sana.

Hal ini bukan hanya kerana aktiviti kedua-duanya berupaya menjejaskan kelestarian sedia ada, malahan sebarang interaksi dua hala boleh mendatangkan bahaya kepada mereka. Kebanyakan suku asli di hutan Amazon tidak pernah terdedah kepada penyakit-penyakit moden, justeru pertemuan dengan orang luar mampu menebarkan kesan yang bukan kecil.

Pada awal 1980-an, suku Nahua secara tidak sengaja terserempak dengan pasukan peneroka yang dihantar oleh syarikat minyak terkemuka, Shell. Akibatnya, dalam tempoh beberapa tahun, kira-kira 50% dari populasi Nahua meninggal dunia akibat diserang penyakit hepatitis B dan batuk kering.

Nasib yang sama turut menimpa suku Matis yang dihubungi di Brazil pada tahun 1978. Angka korban mereka sangat ramai, hinggakan pada tahun 1983, suku Matis hanya ditinggalkan dengan 87 orang. Musibah tersebut amat mendukakan, sampaikan buat beberapa tempoh, mereka berhenti dari melakukan sebarang upacara tradisional dan melahirkan zuriat.

Suku tersebut masih wujud pada hari ini. Namun, parut luka mereka masih berbekas.

Ancaman sebegini menjadi salah satu faktor yang mendorong mereka untuk hidup menyendiri dan bersikap agresif terhadap orang luar. Bagi mereka, kehadiran orang luar selalunya membawa malapetaka. Oleh kerana itu, berlaku banyak kes pembunuhan tanpa provokasi ke atas mana-mana individu yang menceroboh masuk ke dalam kawasan mereka.

Walaupun ekosistem di Amazon barat jauh lebih baik berbanding Amazon timur, kekayaan sumber alam khususnya minyak dan kayu balak mengundang perhatian pelbagai pihak. Sebahagian kawasan di hutan Amazon sememangnya dilindungi oleh pihak berkuasa. Namun, ada juga zon yang dibenarkan untuk diteroka oleh syarikat-syarikat tertentu, yang tentunya bakal mengganggu ketenteraman suku-suku asli di sana.

TERJEMAHAN
Caleb Strom. (27 Februari 2019). The Uncontacted Frontier: Tribes of the Amazon want to be Left Alone. Ancient Origins.


Bagaimana Rupa Dunia Tanpa Manusia?

Siapa sangka spesis paling dominan di muka bumi ini boleh mencipta macam-macam. Kalau tanya nenek moyang 200 tahun lalu pun, mereka tergelak besar. Takkan mungkin ada orang boleh bina menara beratus-ratus meter.

Tetapi hari ini Burj Khalifa dan Menara Jeddah telah menyambung legasi dimulakan Empire State Building. Namun cuba bayangkan, jika manusia tidak pernah mendiami Bumi. Apa yang akan jadi… selain permukannya menghijau habis?

Pertama sekali, burung dodo dan harimau Tasmania tentu sekali takkan lenyap. Dodo dipercayai berdepan dengan persaingan alam yang sangat kental akibat manusia terutamanya (Hume & Walters, 2012).

Dulu kala harimau Tasmania memang bersepah di alam liar. Walau bagaimanapun, datang pula program ganjaran yang membayar sesiapa saja boleh kurangkan jumlah harimau ini atas kebodohan “kawal populasi” (Jarvis, 2018).

Dan bukan dua spesis ini sahaja yang terkesan. Katanya kadar kepµpµsan melonjak 100 kali ganda selepas manusia menjadi spesis dominan (Pester, 2021). Terlalu banyak spesis sudah ditundukkan manusia, sama ada menjadi mαηgsα secara langsung atau tidak langsung. Ambil contoh burung moa pula.

Haiwan ini memang besar gila, dengan ketinggian sekitar 3.6 meter di New Zealand. Tidak perlu ambil pita pengukur. Banyak rumah dibina dengan ketinggian 10 kaki (3 meter) daripada lantai ke siling.

Bayangkan moa tinggi lagi daripada lantai siling. Mereka hidup selama jutaan tahun. Tetapi dalam masa 200 tahun sahaja, manusia sudah melenyapkan sembilan spesis burung moa. Setiap ekor bυrυng gergasi ini diburu sampai habis.

Model Serengeti Yang Harus Difahami

Afrika mempunyai sebuah ekosistem bersaiz 30,000 kilometer persegi. Dalam ekosistem ini, ada kehidupan yang dipanggil Serengeti iaitu senang cakap “migrasi mamalia besar” (Zimmerman, 2017).

Tanpa manusia, saintis percaya yang Serengeti akan menjadi model seluruh alam… bukannya setakat di Tanzania ke Kenya sahaja. Semua haiwan akan bertebaran hingga ke Eropah, termasuk gajah dan badak sumbu. Secara semulajadi.

Malah singa juga mungkin lebih berpelbagaian. Semestinya Eropah akan menjadi habitat Singa Gua (Panthera Spelaea) yang hidup begitu lama sampailah 12,000 tahun lalu. Benua Amerika pula mesti ada glyptodon, iaitu tenggiling bersaiz kereta.

Bercakap pasal saiz besar, saintis yakin gajah mammoth pun mesti boleh hidup sampai sekarang. Walaupun (Wang, et al., 2021) bercerita pasal perubahan iklim, jelas sekali banyak mammoth menjadi mαηgsα manusia. Macamlah mammoth tidak pernah harung perubahan iklim pra-manusia.

Jadi yang pasti di sini, Bumi akan berbeza tanpa manusia. Tetapi tanpa manusia juga, Bumi akan didiami makhluk gergasi. Bukan moa saja yang meninggi habis. Glyptodon pun besar belaka. Mammoth lagilah. Dan Singa Gua pun apa kurangnya,

Dan unsur kimia pun dipercayai akan bertaburan lebih luas dan seimbang. Fitrah haiwan memang bercanggahan habis untuk dibandingkan dengan manusia. Haiwan suka menyebarkan sesuatu.

Sekecil-kecil burung yang bawa biji benih jauh daripada induk… sebesar-besar gajah yang dua kali lima. Tetapi manusia suka mengumpul semua sumber ke satu tempat… macam sektor pertanian yang “melambakkan” nutrien di satu bahagian tanah sampai gersang dikerjakannya.

Saintis percaya tanpa manusia, phosphorus, kalsium dan magnesium akan tersebar menyuburkan tanah. Agak ironi juga. Umat manusia berkembang maju menjadi dominan atas sebab yang sama, iaitu tanah subur.

RUJUKAN:

Hume, J., & Walters, M. (2012). Extinct Birds. A&C Black. Halaman 134-136.

Jarvis, B. (2018, Julai 2). The obsessive search for the Tasmian Tiger: Could a global icon of extinction still be alive? The New Yorker.

Pester, P. (2021, November 10). How would Earth be different if modern humans never existed? Live Science.

Wang, Y., et al. (2021). Late Quarternary dynamics of Arctic biota from ancient environmental genomics. Nature.

Zimmerman, K.A. (2017, Jun 23). The Serengeti: Plain Facts about National Park & Animals. Live Science.


Final Piala Fa 2006 Hampir Diganggu Oleh Siaran Doctor Who?!

Musim
bola sepak England 2005/2006 menyaksikan kecemerlangan Chelsea sebagai juara
liga, Manchester United menjulang Piala Liga dan Liverpool menjadi juara Piala
FA selepas mengalahkan West Ham United menerusi sepakan penalti. Tetapi tidak
ramai tahu saat pengurus Glasgow Rangers merangkap kapten The Reds Steven
Gerrard menjulang trofi berkenaan hampir-hampir musnah kerana keinginan BBC
hendak menyiarkan drama bersiri sains terkenal Doctor Who.

Sesiapa
yang menonton perlawanan berkenaan pasti menyangka perlawanan ini akan memihak
kepada Liverpool. Tetapi perkara sebaliknya yang berlaku dengan babak pertama
menyaksikan pasukan bimbingan Alan Pardew ketika itu mendahului 2-1 hasil
jaringan gol sendiri Jamie Carragher dan Dean Ashton dengan Djibril Cisse
merapatkan jurang untuk Liverpool. Babak kedua dilihat sengit dengan Gerrard
menjaringkan gol penyamaan pada minit 54 sebelum West Ham kembali di hadapan
hasil jaringan bek kiri Paul Konchesky. Tetapi pada masa kecederaan, Gerrard
menghancurkan harapan Hammers dengan menjaringkan gol ketiga Liverpool.

Tatkala
kedua-dua pasukan terus bertarung sengit semasa masa tambahan, lain pula cerita
di BBC. Seorang eksekutif BBC tidak sabar mahu menyiarkan bahagian pertama
episod Doctor Who yang bertajuk ‘Rise of the Cybermen’ sehingga mengugut mahu
menarik keluar siaran final itu. Namun, tindakan itu dapat dicium hos Match of
the Day (MotM) merangkap bekas penyerang England Gary Lineker yang merayu
kepada pengawal siaran BBC One agar siaran final diteruskan sehingga upacara
penyampaian trofi. Ini didedahkan sendiri editor MotM Paul Armstrong dalam buku
‘Why Are We Always On Last?’.

Beliau
bercerita, “Dengan masa tambahan berbaki beberapa minit dan dengan kedua-dua
pasukan masih tercari-cari sentuhan penyudah untuk memecah kebuntuan, ada
panggilan (dari rangkaian pengawal BBC1 di Pusat Televisyen).

‘Nampaknya
ini bakal menuju ke sepakan penalti, ya?’ (nada menuduh)

‘Ya,
nampaknya begitulah.’

‘Lepas
tamat permainan, hentikan siaran.’

‘Er…
bagaimana pula dengan upacara penyampaian trofi?’

‘Tak
payah, tiada masa untuk semua itu.’

“Saya
terpaku sekejap sehingga hampir hilang kata-kata. Kemudian saya menjawab, ‘Jika
saya berada di tempat kamu, saya takkan lakukannya. Jika kamu lakukan juga,
kamu akan dibuang kerja.”

Bagaimanapun,
si eksekutif tetap berkeras dan meletakkan gagang telefon. Bagi produksi MotM,
apa yang berlaku merupakan sesuatu yang tidak munasabah dan jika tindakan itu
diteruskan hanya untuk memenuhi siaran Doctor Who, maka ini kali pertama bagi
BBC terlepas upacara menjulang trofi berkenaan sejak ia disiarkan di BBC sejak
tahun 1930-an. Perbualan produksi dengan si eksekutif berkenaan didengari
Lineker dan beliau dengan segera menghantar mesej kepada pengawal BBC One,
Peter Fincham.

Tatkala
Hammers dan Reds bersedia mengambil sepakan penalti dengan produksi MotM bersedia
memberontak dengan menolak permintaan eksekutif berkenaan, Armstrong
menceritakan seorang eksekutif menghubungi mereka dan memberitahu dengan jelas
siaran final akan tetap diteruskan sehinggalah produksi selesai menemubual
pemain dan pengurus kedua-dua pasukan. Tindakan tersebut memberi kelegaan
kepada produksi dan memberi peluang kepada peminat menonton saat Gerrard dan
Reds meraikan kejuaraan Piala FA sejak kali terakhir memenanginya pada final
2001. Sementara West Ham pula terus melepas selepas kali terakhir memenangi
piala berkenaan pada final 1980. Dan pada akhirnya, rating penonton BBC untuk
final dan ‘Rise of the Cybermen’ amat memuaskan stesen televisyen berkenaan,
sekaligus menjustifikasikan keputusan meneruskan siaran final.

Kita tidak tahu apa nasib eksekutif yang mencadangkan idea mengarut itu tetapi yang pasti jika ia tetap diteruskan, sudah pasti BBC akan dikecam habis-habisan seperti mana Sky Sports dan BT Sports beberapa minggu lepas. Mengapa saya kata sedemikian?

Beberapa minggu lepas, perlawanan Manchester City-Everton menjadi tumpuan kerana ia akan mempengaruhi perebutan gelaran liga musim ini. Tetapi bagi penonton di UK, mereka tidak dapat menontonnya kerana dua stesen di atas memilih untuk tidak menyiarkan perlawanan tersebut. Bagi mereka yang terpaksa membayar beratus-ratus paun untuk pakej perlawanan bola sepak, ia merupakan sesuatu yang tidak boleh diterima.

SUMBER

1.
Walters, Mike. (2019). Daily Mirror. The day Liverpool lifting the FA Cup was
almost knocked off TV – by Doctor Who. https://www.mirror.co.uk/sport/football/news/day-liverpool-lifting-fa-cup-13957208

2.
Salt, Nathan. (2019). Daily Mail. You pay your Sky and BT subscriptions and
still can’t get to watch’: Football fans left seething at not being able to
watch Manchester City’s trip to Everton on television. https://www.dailymail.co.uk/sport/football/article-6675755/Football-fans-angry-not-able-watch-Manchester-Citys-trip-Everton-television.html


Indonesia Mungkin Menjadi Ekonomi Kelima Terbesar Dunia

Indonesia mendapat perhatian global pada ketika George W. Bush baru mula berkuasa. Banyak persepsi ditaburkan, apatah lagi spekulasi tentang hala tuju negara tersebut dibawah kepimpinan pasca-Suharto.

Beberapa pakar geopolitik membuat andaian, yang banyak wilayah akan mengikut Timor-Leste keluar daripada Indonesia (Emmerson, 2000). Ekonominya pula menjadi tanda tanya. Kebangkitan China turut disentuh, kerana mungkin Indonesia boleh menjadi penghalang. 20 tahun kemudian, lain pula jadinya.

Joko Widodo bukanlah seorang pemimpin serba sempurna. Tetapi beliau tahu yang Indonesia sangat ketinggalan dalam banyak perkara. Pertama sekali, Indonesia mempunyai populasi sebanyak 270 juta orang.

Seperti biasa majoriti tertumpu dalam kawasan bandar raya. Setiap hari mereka menghadapi perjalanan yang serba sukar, kerana jalan raya bermasalah atau tidak diturap. Kadang mereka tidak mampu bergerak ke mana-mana pun.

Situasi ini membuka mata bahawa pembangunan saja tidak penting. Indonesia mesti memantapkan hubungan antara pembangunan yang dibuat.

Inilah agenda kerajaan Jokowi sejak tahun 2015.

Beliau menghidupkan sektor kesihatan dan pendidikan, sambil menekankan kepentingan infrastruktur (Bisara & Azhari, 2014). Sebanyak AS$22 bilion dibelanja pada tahun 2016 untuk membangunkan infrastruktur perhubungan, paling besar dalam sejarah Indonesia (Amindoni, 2016).

Rakyat Indonesia amat marah apabila beliau mengurangkan subsidi minyak. Tetapi ini saja cara yang ada, kerana Jokowi mempunyai 265 projek infrastruktur untuk dibangunkan (Salna, 2018).

Azam Jokowi menarik perhatian China dan Jepun. Kedua-dua negara ini cuba membida untuk dapat projek. Projek kereta api laju (HSR) diberikan kepada China pada tahun 2015.

Selain HSR, Jokowi juga sedang menjalankan tiga lebuh raya bertol yang mencecah 4,000 kilometer. Program “Jalan Laut Bertol” menjadi topik kajian dalam kalangan pihak akademi.

Mereka mengambil tahu tentang konsep dan manfaat daripada program ini, yang senang kata membangunkan beberapa pelabuhan untuk merapatkan jurang ekonomi. Jokowi juga tidak lupa tentang jalan raya luar bandar – begitu juga dengan bekalan air (Rakhmat & Tarahita, 2018).

Walau bagaimanapun, Jokowi mempunyai satu masalah. Kerajaannya tidak mampu membiayai semua program ini, yang memerlukan perbelanjaan AS$327 bilion (Bloomberg, 2018).

Jangkaan ini pula dibuat kerajaan. Jadi seperti yang boleh dibayangkan, kosnya mesti akan melambung lebih tinggi. Namun Jokowi tidak perlu siap semua pun. Kegigihannya sudahpun membuahkan hasil, kerana ekonomi Indonesia ditarafkan dengan gred “selamat” untuk pelabur. Ini yang harus ditekankan.

Baki Tiga Tahun

Jokowi memenangi dua pilihan raya dengan semangat “Indonesia Maju”. Sejak tahun 2015, ekonomi Indonesia berkembang 5 peratus setahun.

Bermakna beliau telah menghasilkan AS$250 bilion sepenggal. Indonesia menguncup -3.49 peratus kerana COVID-19, satu pencapaian yang baik kalau dibandingkan negara-negara lain.

Kerana kerajaan Indonesia sedang mengusahakan pelan pemulihan yang berpotensi mengembalikan trend pertumbuhan (Sihombing & Jiao, 2021).

Namun keadaan sekarang tidak begitu penting. Pembangunan infrastruktur takkan menunjukkan kesan dalam masa satu dua penggal. Sekalipun Indonesia paling terakhir bebas COVID-19, ini hanya menangguhkan realiti yang menanti: perkembangan pesat. Amerika Syarikat misalnya menghadapi satu kepincangan.

Pentadbiran George W. Bush terlalu selesa dengan kedudukan ekonomi, hingga membazirkan bertrilion untuk dua peper.angan yang rugi dan sia-sia. Pentadbiran lapan tahun Bush membuatkan Amerika Syarikat ketinggalan dalam hal infrastruktur.

Semua gambar di atas berlaku di Amerika Syarikat.

Sebab itulah kerajaan Joe Biden melaksanakan rancangan AS$2 trilion untuk memulihkan infrastruktur “20,000 miles of roads and 10,000 bridges” [1] (Tankersley, 2021).

Senang kata, ini memang zaman penambahbaikkan infrastruktur. Kerana infrastruktur ialah tulang belakang sebuah ekonomi yang mapan (Puentes, 2015).

Kedua-dua Joe (Biden & Widodo) tahu yang “infrastruktur membuka laluan ekonomi yang mengukuhkan keupayaan fiskal sambil meningkatkan taraf hidup demografi pada ketika memelihara alam sekitar.”

Jalan raya menghubungkan isi rumah dan boleh menurunkan harga barangan (atau sekurang-kurangnya mengekalkan harga pada ketika inflasi meningkat). Kerana barangan boleh bebas bergerak tanpa perlu menghadapi kesukaran (sesuatu yang susah akan mempengaruhi harga upah).

Amat wajar jika Jepun dijadikan contoh untuk membuktikan hujah ini. Selepas tewas pada tangan Amerika Syarikat pada tahun 1945, kerajaan Jepun menumpukan perhatian pada infrastruktur. Mereka menumpahkan keringat untuk kehidupan rakyat pula, tanpa mempedulikan aspirasi imperialisme (kerana dihalang Amerika Syarikat).

Selepas membangunkan landasan kereta api Shinkansen (yang hari ini sudah menjadi kebiasaan), Jepun berjaya membangunkan semula ekonomi negara dan dijemput masuk dalam Group of Seven (terdiri daripada negara-negara paling besar dunia).

Persoalannya, jika Indonesia berjaya mengikuti haluan Jepun, apakah satu hari presidennya akan bersidang dalam Group of Seven juga (yang mungkin menjadi Group of Eight)? Mungkin. Jokowi mempunyai baki tiga tahun sahaja untuk menjayakan programnya. Beliau perlu berundur kemudian, melainkan jika perlembagaan digubal. Pada waktu itu, rakyat Indonesia perlu memilih pemimpin baru. Bermakna hanya Indonesia sahaja boleh menghalang Indonesia.

NOTA KAKI:

[1] 32,187 kilometer (20,000 batu) jalan raya dan 10,000 jambatan.

RUJUKAN:

Amindoni, A (2016, Mac 23). Jokowi policy attracts infrastructure-based mutual funds. The Jakarta Post.

Bisara, D., & Azhari, M. (2014, November 18). Jokowi eyes infrastructure focus with fuel subsidy cut. Jakarta Globe.

Bloomberg. (2018, Januari 27). Jokowi chasing $196b to fund 5-year infrastructure plan. The Straits Times.

Emmerson, D.K. (2000). Will Indonesia survive? Foreign Affairs. 79 (3): 95-106.

Rakhmat, M.Z., & Tarahita, D. (2018, Mac 21). Indonesia tries rural development. Asia Sentinel.

Puentes, R. (2015, Januari 20). Why infrastructure matters: rotten roads, bum economy. Brookings.

Salna, K. (2018, Januari 26). Indonesia needs $157 Billion for Infrastructure Plan. Bloomberg.

Sihombing, G., & Jiao, C. (2021, Mei 5). Indonesia aims for V-shaped recovery after disappointing GDP. Bloomberg.

Tankersley, J. (2021, Mac 31). Biden details $2 trillion plan to rebuild infrastructure and reshape the economy. The New York Times.


Etnik Kadazan Dusun, Tokey Pertanian Sabah

Etnik Kadazan Dusun menjadi penyumbang kepada sektor perladangan di Sabah. Sebagai masyarakat agraria yang tinggal di tanah subur dan tinggi, hasil sayuran seperti kubis, brokoli, daun bawang dan tomato banyak dikeluarkan di Kundasang dan Ranau.

Pada masa lalu, penanaman padi Cuma setahun sekali. Padi sawah atau padi huma hanya dapat dituai setelah 6 bulan ditanam. Makna kata, proses penanaman padi dan penuaiannya bukan mudah.

Selepas padi yang dituai itu disimpan dalam ongkob, yakni bekas besar daripada anyaman serdang, barulah boleh pilih tarikh Pesta Kaamatan. Kalau korang ada member Sabah, mesti tahu pasal Pesta Kaamatan. Senang kata, Pesta Menuai. Apa yang bestnya?

Pesta ini diraikan oleh etnik Dusun sepeti Tindal, Tobikung, dan Lotud. Mereka juga mengajak sahabat daripada etnik Bajau Sam dan Iranun daripada kampung sekitar yang ada beragama Islam.

Pesta disertai oleh boboliam iaitu bomoh wanita. Dia memimpin peranan penting dalam pesta kesyukuran ini. Berbagai-bagai makanan tradisional terhidang seperti tapai, sup ayam kampung dan banyak lagi.

Acara yang paling menarik pada hari itu: Unduk Ngadau, iaitu Ratu Cantik. Gadis kampung dengan perwatakan dan rupa paras menawan akan menyertai bagi merebut gelaran Ratu Unduk Ngadau. Dalam pertandingan ini, para peserta akan memperkenalkan diri dalam bahasa ibunda dan menjawab soalan-soalan tentang budaya Kadazan Dusun.

Apa yang menarik, nama Kaamatan itu sebenarnya berasal dari perkataan tomot atau mangomot yang bermaksud menuai padi menggunakan linggaman atau ketam padi. Dari sini kita boleh susur semula cara tradisional padi dituai sebelum alatan moden seperti jentuai, sabit dan combine harvester diperkenalkan.


Ilmu Al-Quran: Tafsir, Tarannum, Tajwid & Qiraat

Ketika PKP di bulan Ramadan ini, al-Faqir sangat gembira melihat banyak usaha dari pelbagai pihak untuk mengajak masyarakat mempelajari bacaan al-Quran. Banyak rancangan sama ada di TV mahupun live media sosial yang membudayakan pengajian al-Quran. Lebih menyentuh hati al-Faqir lagi, golongan artis pun turut sama menyertai budaya ini. ❤

Melihat kepada program-program seumpama ini, al-Faqir teringat kepada satu rancangan TV yang sangat popular suatu ketika dahulu iaitu “Akademi al-Quran”. Di situ, kita selalu dengar juri sering berkata kepada para peserta, “Sila baca Surah al-Anfal dari ayat 64 dengan Riwayat Warsy… Dengan menggunakan Tarannum Bayyati, Nahawand dan Rast”.

Apakah maksud yang diminta oleh juri ni semua?

Ini adalah disiplin dalam seni ilmu al-Quran. Al-Faqir ada menulis tentangnya sebelum ini antaranya dalam artikel berkaitan sejarah penulisan Khat dan pembukuan al-Quran, sejarah Resm Uthmani, perbezaan penulisan al-Quran Majid dan al-Quran Karim serta sejarah Muqaddam, Qiraati & Iqra. Namun, artikel kali ini al-Faqir ingin berkongsi dengan lebih mendalam. Untuk membaca artikel lepas, boleh rujuk di akaun al-Faqir iaitu https://instagram.com/khairiasyraf_17 .

Antara Ilmu al-Quran yang akan dibahaskan dalam artikel kali ini adalah seperti ilmu Tafsir, Ilmu Tarannum, Ilmu Tajwid dan Ilmu Qiraat. Berikut merupakan penerangan ringkas tentang ilmu-ilmu tersebut.

ILMU TAFSIR

Ilmu Tafsir adalah berkenaan huraian ayat al-Quran untuk difahami makna isi kandungannya. Tafsir al-Quran adalah TIDAK SAMA dengan Terjemahan al-Quran. Terdapat beberapa kaedah dan jenis Tafsir al-Quran iaitu antaranya adalah Tafsir bil Ma’thur, Tafsir bil Ra’yi serta Tafsir bil Isyari.

Untuk melayakkan seseorang itu boleh menafsir al-Quran, perlulah dikuasai beberapa cabang ilmu antaranya Ilmu Lughah (filologi), Nahu, Saraf, Isytiqaq, Balaghah (Maani, Bayan, Badi’), Qiraat, Akidah, Usul Fiqh, Asbabul Nuzul, Nasikh Mansukh, Fiqh, Hadis dan Tasawwuf. Jika belum menguasai ilmu Tafsir, orang awam boleh Tadabbur atau mengambil ibrah dari ayat al-Quran yang mudah difahami.

ILMU TARANNUM

Ilmu Tarannum atau al-Nagham atau Al-Maqamat adalah berkenaan irama ketika mengalunkan bacaan al-Quran. Ilmu ini berkait rapat dengan Fasohah, Harakat, Tabaqah di dalam Musabaqah atau Tilawah al-Quran. Untuk mentilawah al-Quran terdapat beberapa Maratibnya iaitu Tahkik, Tartil, Tadwir dan Tahdir.

Pembacaan al-Quran oleh Qari dan Qariah juga memiliki gaya bacaan tersendiri iaitu sama ada Misri, Hijazi, Iraqi, Kurdi atau Ajami. Namun, gaya bacaan yang paling masyhur di Malaysia adalah mengikut gaya Misri. Gaya bacaan ini pula memiliki beberapa jenis Tarannum iaitu Bayyati, Soba, Hijaz, Nahwand, Rast, Sikah dan Jiharkah. Tarannum al-Quran bukanlah boleh direka sewenang-wenangnya kerana ia dibentuk dari disiplin ilmu Tajwid jua.

ILMU TAJWID

Ilmu Tajwid adalah berkenaan pengenalan tempat bagi tiap-tiap huruf atau Makhraj serta sifat-sifat huruf itu seperti jelas atau tersembunyi dan sifat-sifat luar huruf tersebut seperti panjang, pendek, tebal, tipis dan sebagainya.

Ilmu Tajwid kita pelajari tentang Makhraj atau tempat keluarnya sebutan huruf. Antaranya seperti Halqi (kerongkong), Lisani (lidah), Syafawi (bibir), Jaufi (rongga mulut) dan Khaisyum (rongga hidung).

Ilmu Tajwid juga kita pelajari tentang Izhar, Iqlab, Idgham dan Ikhfa dari hukum Nun mati dan Tanwin serta Mim mati. Juga kita pelajari hukum Mim Sabdu dan Nun Sabdu, hukum Alif Lam Makrifah merangkumi Syamsiah dan Qamariah, Hukum Idgham, Hukum Mad, Hukum Ra, Qalqalah, Waqf-Wasl.

Ilmu Tajwid juga mengajar tentang bacaan gharib (ganjil) pada ayat-ayat tertentu dengan mengenali hukum-hukum seperti Imalah, Isymam, Saktah, Tashil, Naql, Badal dan Silah. Ilmu Tajwid ini terbentuk dari ilmu Qiraat. Terkadang, lain Qiraat bacaan al-Quran, maka lain hukum Tajwidnya.

ILMU QIRAAT

Ilmu Qiraat adalah berkenaan cara menyebut kalimah-kalimah al-Quran. Terdapat 14 jenis Qiraat di mana 7 daripadanya dikenali sebagai Qiraat Mutawatir. 3 Qiraat lagi dikenali sebagai Qiraat Masyhur. Gabungan 7 Qiraat Mutawatir atau Qiraat Sab’ah dengan 3 Qiraat Masyhur menjadikan Qiraat Asyarah atau Qiraat 10.

Manakala baki 4 lagi Qiraat dipanggil Qiraat Syadz. Qiraat Mutawatir dan Qiraat Masyhur boleh dibaca di dalam Solat manakala Qiraat Syadz adalah diharamkan untuk dibaca di dalam solat. Setiap Qiraat ini diambil dari bacaan Imam-Imam Qiraat di zaman Salafus Soleh secara bersanad hingga sampai kepada Rasulullah.

Setiap Qiraat ini juga diriwayatkan pula oleh sekurang-kurangnya dua perawi terkenal yang merupakan murid kepada Imam-Imam Qiraat tersebut. Berikut merupakan jenis Qiraat serta Diwayat dari para perawinya di dalam kurungan :-

Qiraat Mutawatir :
– Nafi’ al-Madani (Qalun dan Warsy)
– Ibn Kathir al-Makki (al-Bazzi dan Qunbul)
– Abu Amr al-Basri (ad-Duri dan as-Susi)
– Ibn Amir ad-Dimasyqi (Hisyam dan Ibn Dzakuan)
– Asim al-Kufi (Syu’bah dan Hafsh)
– Hamzah al-Kufi (Khalaf dan Khallad)
– Kisaie al-Kufi (Abul Harith dan ad-Duri)

Qiraat Masyhur :
– Abu Jaafar (Ibn Wirdan dan Ibn Jummaz)
– Yaakub al-Yamani (Ruways dan Rawh)
– Khalaf (Ishaq dan Idris)

Qiraat Syadz :
– Hassan al-Basri (Syuja’ dan ad-Duri)
– Ibn Muhaisin (al-Bazzi dan Ibn Syambudz)
– Al-Yazidi (Ibn al-Hakam dan Ibn Farh)
– A’masy (al-Hassan dan Abul Farj)

Pada zaman kini, terdapat beberapa Qiraat yang masih dibaca oleh umat Islam di seluruh dunia. Berikut adalah statistiknya :

– 0.3% ikut Qiraat Abu Amr, Riwayat ad-Duri
– 0.7% ikut Qiraat Nafi’, Riwayat Qalun
– 1% ikut Qiraat Ibn Amir
– 3% ikut Qiraat Nafi’, Riwayat Warsy
– 95% ikut Qiraat Asim al-Kufi, Riwayat Hafsh

Dari statistik ini, jelas menunjukkan majoriti umat Islam kini membaca al-Quran mengikut Qiraat Imam Asim al-Kufi dengan riwayat Imam Hafsh. Sanad bacaan dari riwayat Imam Hafsh ini kemudiannya diwarisi lagi melalui Toriq tertentu. Jika dikira kesemua jumlah jenis bacaan dari Qiraat, Riwayat dan Toriq, lebih dari 1000 cara bacaan dapat kita ketahui. Namun, yang masyhur dicatat bagi setiap Qiraat hanyalah 2 Riwayat dan setiap Riwayat pula dicatat hanya 2 Toriq.

Ulama yang masyhur dalam mengumpul Toriq-Toriq bacaan adalah Imam Syatibi dan Imam Jazari. Dari kedua Imam ini, Imam Syatibi adalah lebih masyhur. Oleh itu, majoriti umat Islam kini mengambil sanad al-Quran melalui Qiraat Asim al-Kufi, Riwayat Hafsh dan Toriq Syatibi.

Nama penuh Imam Syatibi ialah al-Qasim bin Firruh bin Ahmad bin Khalaf bin Abu Qasim Muhammad al-Syatibi al-Andalusi. Beliau bermazhab Syafie dari segi Fiqh dan bermazhab Ahlus Sunnah Wal Jamaah mengikut manhaj Imam Abul Hassan al-Asyaari dari segi Akidah. Ini bermakna selain majoriti ulama Akidah, Fiqh, Tasawuf, Tafsir dan Hadis, sanad ulama Qiraat al-Quran juga dipelopori oleh mazhab Asyairah-Maturidiah dari segi Akidahnya. Begitulah agungnya mazhab Imam Ahlus Sunnah Wal Jamaah ini.

Artikel ringkas ini tidak mampu memuatkan kesemua tentang lautan ilmu al-Quran. Ianya merupakan kesinambungan artikel-artikel lepas yang boleh dirujuk di https://instagram.com/khairiasyraf_17 . Insyallah, al-Faqir akan hurai lagi berkenaan sejarah dan cabang ilmu al-Quran secara lebih mendalam dalam artikel yang lain.

Apa yang lebih penting, budaya membaca al-Quran perlulah diteruskan. Usaha-usaha yang dilakukan oleh beberapa ikon Qari dan Qariah sangat diperlukan buat masa ini bagi melahirkan generasi pencinta al-Quran. Ayuh perbanyakkan bacaan al-Quran pada 10 malam terakhir Ramadhan ini. Moga kita berjaya menemui Laylatul Qadr dan keluar dari madrasah Ramadhan dengan mendapat Rahmah, Maghfirah dan pelepasan dari azab neraka.


Evolusi Penceritaan Dalam Permainan Video

Pada 12 April yang lepas, British Academy Game Awards (ataupun BAFTA Game Awards) baru sahaja berjaya dilansungkan di Bandaraya London. Penganjuran kali ini mengejutkan ramai pemerhati dan para gamers apabila kebanyakan anugerah digondol oleh pembangun permainan video indie mengalahkan permainan video AAA keluaran syarikat-syarikat gergasi.

Permainan video seperti Hellblade: Senua’s Sacrifice yang membolot 5 anugerah sekaligus dan juga What Remains of Edith Finch yang diiktiraf sebagai permainan video terbaik memecah tradisi industri. Kedua-dua permainan video ini adalah permainan video yang mementingkan jalan penceritaan dan boleh dianggap sebagai sebuah karya seni. Kerana itulah ianya diiktiraf oleh BAFTA yang merupakan sebuah Akademi Perfileman di Britain sebagai satu karya seni yang menampilkan jalan cerita yang boleh dianggap setaraf dengan filem-filem mahakarya.

Peristiwa ini menunjukkan bahawa permainan video sudah pergi jauh melangkaui apa yang ramai orang bayangkan ketika permainan video mula-mula wujud pada era 80-an dahulu. Dahulunya, kebanyakan permainan video direka dengan ringkas, tanpa sebarang jalan penceritaan ataupun plot yang kompleks, namun kini ia merupakan satu medium naratif yang boleh dikatakan lebih baik lagi dari sesebuah filem. Namun perubahan ini bukanlah sesuatu yang datang mudah dan dalam sekelip mata. Ianya merupakan satu evolusi yang dialami industri seiring dengan perkembangan teknologi.

80-an: Permainan Video Sekadar Untuk Seronok

Pada awal usia industri permainan video, kebanyakan permainan video direka dengan objektif bagi memberikan hiburan dan pengalaman yang seronok semata-mata kepada pemain. Permainan video seperti Pong! yang hanya memaparkan dua blok pixel berbalas bola pixel antara satu sama lain direka tanpa sebarang jalan cerita ataupun plot yang mengiringi sesi bermain. Namun, permainan video ini adalah ringkas dan mesra pengguna, disebabkan itulah ianya tidak perlu diperjelaskan panjang lebar oleh para pembangun permainan video. Pemain hanya perlu memasang permainan video ini dan voila! dengan sekali imbas sahaja boleh memahami objektif dan peraturan permainan tersebut.

Jika ada pun jalan penceritaan yang mewakili permainan video, ianya disampaikan dengan ringkas, sama ada melalui buku panduan/manual yang mengiringi kartrij ataupun teks yang menjadi sebagai prolog permainan video. Permainan video seperti Space War dan Yars’ Revenge menggunakan konsep ini.

Pada era 80-an, permainan video yang mempunyai jalan penceritaan dan plot yang kompleks tidak wujud. Ini kerana limitasi teknologi pada waktu tersebut yang menjadi antara penyebab utama yang menyebabkan kebanyakan permainan video tidak direka dengan plot dan jalan penceritaan. Bayangkanlah hendak melakukan alih suara bagi satu baris dialog sahaja sudah menelan belanja sebanyak $1,000 bagi satu patah perkataan. Apatah lagi jika hendak membuat cut-scene ataupun sesi berdialog antara karakter.

Ditambah pula, pada ketika itu, ramai pemerhati dan pembangun permainan video masih merasa kurang yakin yang industri ini boleh pergi jauh. Ketakutan pemerhati menjadi kenyataan apabila industri permainan video jatuh pada tahun 1983. Ramai pemerhati mula menyangkakan yang permainan video hanyalah fenomena sementara dan akan hilang lenyap dalam memori. Tetapi, kemunculan Nintendo Entertainment System pada 1985, merubah segalanya.

Nintendo Entertainment System: Pencetus Revolusi

Nintendo Entertainment System (NES) ataupun Famicom untuk mereka di luar daripada Amerika Syarikat merupakan konsol 8-bit keluaran Nintendo yang dilancarkan pada Julai 1985. Ia merupakan konsol yang diiktiraf sebagai pembangkit semula industri permainan video yang sudahpun jatuh dek kerana kegagalan Atari. Konsol yang dibawa Nintendo ini pada pengamatan pemerhati merupakan satu konsol yang canggih dan lebih maju daripada zamannya. Disebabkan kemampuan yang dimiliki oleh konsol ini, ia menggalakkan para pembangun permainan video bagi memecah sempadan dalam menghasilkan permainan video dengan jalan cerita dan plot yang tersendiri.

Wujudlah permainan-permainan video seperti Mario yang memaparkan usaha seorang tukang paip untuk menyelamatkan permaisuri, The Legend of Zelda yang memaparkan usaha seorang perwira bagi menyelamatkan Puteri Zelda dan menghapuskan seteru utamanya Gamon dan banyak lagi. Kebanyakan permainan video ini direka dengan naratif yang ringkas bagi menarik minat pemain untuk terus bermain permainan video sehingga ke akhirnya bagi mengetahui pengakhiran kisah yang dipaparkan. Disebabkan itulah permainan video ini direka dengan prolog pada permulaan dan epilog pada pengakhiran yang dipaparkan secara ringkas bagi memberikan lebih konteks kepada pemain.

Tetapi, satu permainan video yang dilancarkan pada tahun 1988 mampu pergi lebih jauh lagi. Ninja Gaiden yang diterbitkan oleh Tecmo, memaparkan cut-scene dalam bentuk Anime bagi memberi pemain pengalaman yang lebih menakjubkan. Walaupun cut-scene itu nampak buruk pada pemerhatian kita sekarang, namun pada ketika itu, cut-scene itu merupakan sesuatu yang memecah tembok sempadan pada permainan video dan memberi ilham kepada ramai para pembangun akan kemampuan yang mampu ditunjukkan oleh sesebuah permainan video.

Kemampuan ini diperkembangkan lagi apabila Nintendo melancarkan Super Nintendo Entertainment System (SNES) yang mempunyai kemampuan pemprosesan 16-bit.Ini membolehkan permainan video yang lebih kompleks dihasilkan. Permainan video Chrono Trigger yang dilancarkan Square Soft pada 1995 menunjukkan potensi ini apabila ia merupakan permainan video yang pertama yang memaparkan pilihan plot yang berbeza (branching paths) berdasarkan keputusan yang diambil oleh pemain semasa permaianan. Chrono Trigger membuka mata para pembangun permainan video akan kebolehan permainan permainan video yang tidak dimilki oleh mana-mana filem, ciri interaktif.

Penambahan Dimensi

Namun, walau bagaimana interaktif pun permainan video pada ketika itu, kebanyakannya mempunyai grafik yang buruk (pada pandangan kita sekarang) dan dipaparkan dalam bentuk 2-dimensi. Ini memberi limitasi kepada nilai interaktif yang cuba ditekankan oleh para pembangun permainan video. Tetapi, pada pertengahan 90-an, teknologi animasi 3D yang semakin berkembang membolehkan lebih banyak permainan video mengaplikasikan animasi 3D dalam reka bentuknya. Ini ditambah lagi dengan wujudnya konsol 32-bit seperti Playstation One dan Sega Saturn yang mempunyai kuasa pemprosesan yang hebat dan membolehkannya memproses animasi 3D yang lebih kompleks.

Pada ketika ini permainan video seperti Metal Gear Solid sudah mampu disertakan dengan jalan cerita yang kompleks dan diiringi dengan cut-scene yang panjang bagi memberi pengalaman interaktif kepada pemain seolah-olah berada di dalam filem yang boleh dimainkan dan pemainlah watak utama yang menjadi penggerak kepada filem tersebut. Kemampuan animasi 3D membolehkan cut-scene yang lebih kompleks dan menarik dihasilkan bagi memastikan yang jalan penceritaan yang disampaikan memberi kesan yang lebih mendalam kepada pemain.

Kewujudan animasi 3D juga membolehkan genre baru tercipta seperti FPS (first-person shooter). Permainan video seperti ini meletakkan pemain pada perspektif pihak pertama dan secara tidak lansung memberi pemain perasaan seperti menjadi watak utama di dalam kisah tersebut. Permainan video seperti DOOM dan juga Duke Nukem 3D menggunapakai konsep ini bagi memberi pemain satu pengalaman yang maksima dalam mewujudkan perspektif naratif yang berbeza kepada pemain. Manakala mahakarya seperti Half-Life memberi impak yang lebih mendalam apabila menggabungkan konsep FPS dan mengintegrasikan cut-scene secara semulajadi dalam kerangka permainan. Ini mewujudkan konsep baru yang membawa revolusi kepada format penceritaan dan naratif dalam permainan video.

Pada penghujung 1990-an, jalan cerita dan plot yang kompleks bukanlah lagi satu perkara yang asing dalam medium permainan video. Pada ketika ini,wujud banyak pembangun-pembangun permainan video yang meletakkan keutamaan pada naratif yang kompleks bagi menarik minat para permainan video. Blizzard yang terkenal sebagai pembangun permainan video RTS juga amat dikenali dikalangan peminat sebagai sang Tolkien permainan video.

Blizzard mencipta satu universe yang mengiringi permainan video mereka dan dilengkapi dengan karakter dan sejarah yang mendalam sama seperti mana Tolkien mencipta universe The Lord of The Rings itu sendiri. Malah cut-scene yang dipaparkan Blizzard dalam permainan video Warcraft, Starcraft mahupun Overwatch merupakan cut-scene yang dipuji oleh pemerhati dan peminat kerana ianya mempunyai animasi dan jalan cerita yang berkualiti tinggi. Kewujudan universe ini bukan sahaja menarik minat pemain, malah mewujudkan fandom dan peminat yang berdedikasi tinggi yang sanggup menghabiskan masa dan wang mereka kerana minat mereka ke atas universe yang diwujudkan di dalam permainan video.

Era Moden

Tradisi ini diteruskan di era moden, di mana setiap karakter yang diperkenalkan melalui permainan video pasti diiringi latar belakang yang mendalam bagi menambah dimensi pada karakter yang diperkenalkan. Langkah ini banyak ditiru oleh pembangun permainan video yang cuba membangkitkan karakter-karakter yang memang sudah dikenali dan memberikan mereka ciri-ciri dan latar belakang yang lebih mendalam. Contoh yang terbaik yang boleh diperhatikan adalah melaui siri Tomb Raider apabila Lara Croft direka bentuk semula supaya tidak melambangkan protagonis yang seksi semata-mata sebaliknya sebagai protagonis yang mempunyai latar belakang yang kompleks dan mempunyai semangat survival yang tinggi.

Jika dahulunya hendak memasukkan alih suara untuk satu baris dialog sahaja sudah memakan belanja beribu dollar. Sekarang jangankan kata alih suara, mimik muka pun sudah mampu dimasukkan di dalam permainan video. Teknologi mocap (singkatan bagi motion capture) yang biasanya ditampilkan pada filem-filem Hollywood seperti Avatar dan juga Planet of The Apes kini sudah mampu diintegrasikan di dalam permainan video. L.A Noire, permainan video yang dilancarkan pada tahun 2011, menggunapakai teknologi mocap pada tahap maksima apabila riak wajah yang ditampilkan oleh karakter adalah merupakan yang paling realitistik sekali yang pernah ditunjukkan dalam sesebuah permainan video. Kini, boleh dikatakan kebanyakan permainan video AAA menggunapakai teknologi mocap di dalam permainan video mereka.

Dengan bantuan teknologi mocap, cut-scene yang direka dan disertakan di dalam permainan video menjadi lebih menarik. Permainan video seperti The Last of Us, The Witcher dan juga siri Uncharted menjadi antara contoh terbaik penggunaan mocap dalam memberi pengalaman yang lebih interaktif kepada pemain. Hellblade: Senua’s Sacrifice yang menggondol 5 anugerah BAFTA juga menggunakan teknologi mocap bagi memberikan persembahan cut-scene yang baik dan memberi impak yang mendalam kepada pemain. Terbaharu, permainan video God of War yang baru dilancarkan menggunapakai teknik one-shot camera yang biasa digunakan di dalam produksi filem. Teknik ini menunjukkan tahap kemampuan pembangun permainan video dalam mereka bentuk sinematografi yang hebat persis filem-filem mahakarya.

Kini, semakin banyak permainan video yang memberikan fokus utama pada penceritaan di dalam rekaan permainan. Permainan video seperti Life Is Strange, Until Dawn dan juga siri permainan video dari Telltale Games tidak lain dan tidak bukan hanyalah sebuah filem interaktif yang memerlukan penglibatan pemain dalam mencorakkan jalan cerita. Disamping itu wujud juga permainan video seperti Firewatch, The Vanishing of Ethan Carter dan juga What Remains of Edith Finch yang merupakan permainan video yang digelar sebagai “walking simulator” kerana kurangnya ciri interaktif di dalam permainan tersebut. Namun, ia permainan video yang mempunyai atmosfera yang imersif dan jalan cerita yang menarik dan membolehkan ia diangkat oleh BAFTA sebagai permainan video terbaik tahun ini.

Seiring dengan kemajuan teknologi, naratif di dalam sebuah permainan video pun makin berkembang. Kemajuan teknologi membuka lebih banyak sempadan dan memberi peluang kepada pembangun permainan video bagi menghasilkan karya yang lebih hebat di masa akan datang. Nilai interaktif yang terdapat pada permainan video tidak mampu ditiru oleh mana-mana filem mahupun drama dan ianya kekuatan utama permainan video dalam menyampaikan sebuah naratif. Kedatangan teknologi Virtual Reality dan juga Augemented Reality membolehkan pembangun permainan video menjadi lebih kreatif dalam menyampaikan naratif dengan nilai-nilai interaktif yang lebih menyeluruh.

Rujukan:

Camayak (Jun, 2014), “The Evolution Of Storytelling In Video Games” Parade

Burks,Robin (September, 2015), “How Video Games Have Become The Perfect Storytelling Medium”. TechTimes

Byrne, Seamus (Disember, 2016), “Play me a story: How video game storytelling has evolved” CNET

Katherine, (September, 2016), “The Importance of Video Game Voiceovers” Accredited Language Services.

Taljonick, Ryan (Januari, 2013), “Why Chrono Trigger is one of the greatest games ever made” Gamesradar

Petitte, Omri (April, 2013), “Blizzard explains its approach to creating effective cinematics” PCGamer.


Wabak Taun 1911 Yang Menggegarkan Kedah

George Maxwell tiba di Alor Star pada 15 Julai 1909 untuk memikul tugas sebagai penasihat Inggeris pertama ke Kedah berikutan pertukaran kuasa empat negeri Melayu utara dari Siam (sekarang Thailand) ke Great Britain.

Sultan Abdul Hamid Halim Shah pada masa itu merasa risau dengan wabak penyak1t yang melanda negeri Kedah.  Pada tahun 1907, 247 kem4tian akibat penyak1t taun direkod daripada 330 keseluruhan kes di Alor Setar dan Kedah. Pada bulan Februari hingga jun 1911, sebanyak 1211 kes direkod dan 966 kem4tian. Sehingga tahun 1913, sebanyak 2196 kes direkod dan menyebabkan 1502 kem4tian di seluruh negeri Kedah.

Semasa lawatannya ke ibu negeri Kedah, Maxwell menyatakan kebimbangannya apabila mengetahui bahawa bandar ini tidak mempunyai bekalan air bersih yang baik. Setelah mengetahui bahawa semua rakyat bergantung sepenuhnya kepada Sungai Kedah dan Sungai Anak Bukit untuk kegunaan harian mereka, dia tahu sesuatu perlu dilakukan untuk menambahbaik perkara itu. Kebergantungan penduduk terhadap sumber bekalan air tersebut telah menyebabkan para penduduk terdedah dengan penyak1t bawaan air seperti Cholera dan Dysentery (Mohd Firdaus Abdullah, Arba’iyah Mohd Noor, 2019)

Pada awal tahun 1911, Alor Setar dilanda banjir teruk yang menyebabkan wabak taun merebak. Penyak1t ini merebak ke Kulim, Krian, Kuala Muda dan Kepala Batas. Jangk1tan ini berpunca daripada mangsa banjir meninggalkan rumah dan mencari perlindungan di rumah saudara mara mereka.

Maxwell dan anggota Majlis Mesyuarat Negeri cepat bertindak balas terhadap musibah yang berlaku. Alor Star Sanitary Board ditubuhkan untuk meningkatkan standard kesihatan dan menamatkan wabak yang melanda. Kerajaan negeri mulai memberi perhatian terhadap keperluan membekalkan air bersih kepada penduduk Alor Star.

Selepas banjir surut, mereka yang berada di kampung kembali ke Kedah pada awal tahun 1914. Ini menaikkan semula kadar jangk1tan di Alor Setar. Bukan hanya rakyat jelata, orang British yang ada juga tidak terkecuali daripada terkena jangk1tan.

Seorang British yang bertugas sebagai penolong juruaudit A.G.W. Ward turut terkena wabak ini. Beliau yang telah berkhidmat di Kedah selama 18 tahun, meninggal dunia di Hospital Besar Alor Setar. Kemudian seorang pakar bedah dan pegawai penjara bernama Dr. A.L. Hoops telah dijang1iti. Isterinya turut positif jangk1tan namun keduanya pulih selepas itu.

Takut sejarah berulang, pemerintah negeri mengeluarkan Enakmen No. 124 (Vaksinasi) pada tahun 1913, yang mewajibkan semua anak, termasuk yang lahir dari tahun itu dan seterusnya, diberi vaksin secara percuma.  Beberapa undang-undang  lain seperti Undang-Undang Penyak1t Berjangkit (1896), Undang-Undang Menegah Penyak1t (1896), UndangUndang Vaksinasi (1899), Undang-undang Sanitasi (1906), Undang-Undang Jaga Kesihatan Diri (1906), Undang-Undang Kuarantin (1906) dan Pendaftaran Kelahiran serta Kem4tian (1907) turut diperkenalkan.

Penularan penyak1t taun semakin berkurangan sehingga tahun 1957. Ini hasil daripada penggunaan air bersih yang digunakan oleh rakyat berbanding air perigi dan telaga.

George Maxwell kemudiannya meninggalkan Kedah dan berkhidmat sebagai residen di Perak. Dia juga memegang reputasi yang baik terutamanya bab kesihatan awam dan pencegahan penyak1t. Maxwell seterusnya memegang jawatan sebagai ketua setiausaha Negeri-negeri Melayu Bersekutu (FMS) Selangor, Negri Sembilan, Perak dan Pahang.

Selain mengarahkan cabang kesihatan Jabatan Perubatan untuk memulakan pemeriksaan kebersihan sanitari di sekolah dan penubuhan rumah sak1t/dispensari, Maxwell menubuhkan tiga Jawatankuasa Penasihat untuk menangani penyak1t kelamin, kesejahteraan bayi dan tuberkulosis.

Penyak1t kelamin pertama kali dirawat secara berskala di Hospital Kuala Lumpur pada tahun 1923. Berikutan kejayaan klinik penyak1t kelamin pertama yang ditubuhkan di Jalan Sultan pada bulan Julai 1924 lebih banyak klinik dibuka selepas itu di Ipoh, Taiping, Seremban dan Klang.

Sebelum tahun 1920, kem4tian bayi di FMS sangat tinggi, iaitu satu dari empat kelahiran. Penyebab utamanya adalah kekurangan zat makanan ibu yang digabungkan dengan penyak1t lain seperti  kolera, disenteri dan cirit-birit.

Kadar kelangsungan hidup mula bertambah baik dengan penubuhan Pusat Kebajikan Bayi di Kuala Lumpur, Ipoh, Taiping dan Seremban. Pusat-pusat tersebut diawasi oleh pegawai perubatan wanita, yang dibantu oleh tenaga kerja kesihatan British dan jururawat tempatan.

Di Kuala Lumpur, sebuah bas motor dibeli untuk mengangkut secara percuma wanita dan kanak-kanak dari kawasan terpencil dan miskin yang tidak mampu membayar kos perjalanan ke pusat kebajikan bayi.

Pada masa yang sama, jururawat akan datang ke rumah bayi yang baru lahir, dan melakukan pemeriksaan kesihatan pada ibu dan bayinya. Bekalan ubat dan makanan bernutrisi juga akan dibekalkan secara percuma.

Penambahbaikan hasil inisiatif Maxwell memberi inspirasi kepada Dr Hoops untuk memberi sumbangan lebih banyak kepada perkhidmatan kesihatan di Tanah Melayu.

Pada tahun 1906, apabila Dr.A. L. Hoops mengambil alih tugas sebagai Ketua Pegawai Perubatan Negeri, rekod-rekod perubatan mula diperkemaskan. Kesemua hospital telah diminta menyediakan rekod-rekod yang berkaitan dengan rawatan dan sebagainya

Sama seperti kes di Kedah, Dr Hoops mendapati bahawa banyak penduduk tempatan enggan menggunakan hospital kerajaan kerana alasan seperti tidak percaya terhadap perubatan British. Ini juga kerana khabar angin tentang penderaan, pengabaian pesakit, dan jarak yang jauh dan perlu berjauhan dengan keluarga. Cabaran yang paling sukar dihadapi oleh Dr Hoops adalah dia tidak mampu untuk mengubah persepsi orang bahawa hospital adalah tempat untuk m4ti.

Selain penduduk tempatan, hospital juga menerima aduan dari orang British yang tinggal di Malaya. Kontroversi meletus di kalangan mereka pada tahun 1927 ketika sebuah jawatankuasa pelawat melaporkan bahawa Hospital Umum Pulau Pinang hanya sebuah bangunan yang buruk, kakitangan yang tidak mencukupi serta peralatan yang tidak memuaskan.

Maxwell dan Dr Hoops meninggalkan perkhidmatan awam di Tanah Melayu setelah mereka bersara pada tahun 1926 dan 1930, tidak dapat dinafikan bahawa mereka memainkan peranan penting dalam kemajuan kesihatan awam.

RUJUKAN:


Kerana Kalimah ALLAH, Tentera Austria Tewas Dalam Keadaan Memalukan!

Adakah benar bahawa te.n-tera Austria secara tidak sengaja bert.em-pur sesama sendiri semasa Pe-ra.ng Austro-Turki hanya kerana mereka m.abuk dan gagal memahami maksud kalimah “Allah”? Mari kita kupas bersama-sama.

Sekiranya anda merasakan anda pernah “melakukan perkara bodoh”, maka ingatlah, ia tidak mungkin lebih bodoh daripada Pertem-puran Karansebes, di mana ten-tera Austria berpecah kepada dua kumpulan dan akhirnya tanpa sedar mereka telah bertem-pur sesama sendiri.

Sekurang-kurangnya, itulah yang sepatutnya berlaku walaupun sebenarnya tidak ada banyak bukti jelas yang kemudian menjadikan Pertem-puran Karansebes tidak lebih dari sekadar kisah legenda.

Begini ceritanya: pada tahun 1788, Austria di bawah kekuasaan monarki Habsburg telah terlibat dalam kancah pe-ra.ng dengan Empayar Uthmaniyah, mereka bergelut untuk menguasai Sungai Danube.

Kira-kira 100,000 ten-tera Austria telah mendirikan kem berhampiran Karansebes, sebuah desa yang kini terletak di Romania sekarang.  Beberapa unit pemantau dihantar ke barisan hadapan untuk memantau sebarang kemungkinan kehadiran ten-tera Turki.

Dalam mereka melakukan rondaan untuk menjejaki kehadiran ten-tera mu-suh, mereka menemui sekumpulan rombongan pedagang gipsi yang memiliki banyak minuman alko-hol untuk dijual, dan mereka membelinya dalam kuantiti yang besar.

Unit pemantau itu kemudian membawa minuman a.lko-hol kembali ke kem dan mula minum, memandangkan itulah satu-satunya perkara terbaik yang boleh dilakukan pada malam sebelum pertem-puran besar, iaitu m.abu.k.

Daripada satu pesta kecil, mereka seolah-olah menjadikan malam itu seumpama satu perayaan yang besar, kebingitan yang mereka cetuskan ini menarik perhatian beberapa askar biasa yang ingin turut serta bersama mereka.

Namun, unit pemantau ini tidak terbuka untuk berkongsi minuman a-r.ak yang mereka beli, lebih-lebih lagi nak dikongsi bersama askar-askar yang datang dari pelbagai latarbelakang kaum yang berbeza. Dan oleh kerana mereka telah m.ab.uk, mereka tidak berapa bijak dalam menolak kedatangan rakan-rakan sepasukan yang lain.

Pertikaian tercetus, yang meningkatkan suasana tegang. Mereka saling merebut minuman a-ra.k, menyebabkan semakin ramai askar ingin turut serta, dalam suasana kacau bilau itu tum-bukan demi tum-bukan dihayunkan dan terdengar bunyi tem-bak.an.

Di tengah kekacauan, seseorang tiba-tiba berteriak “Turci! Turci!”, orang itu menimbulkan persepsi bahawa ten-tera Turki telah tiba

Merasakan diri mereka telah terperangkap tanpa sedar dan tanpa persediaan, kebanyakan ten-tera melarikan diri dari tempat kejadian dengan serta-merta. Manakala yang lain membentuk formasi untuk menye-rang mu-suh .

Tem-bakan demi tem-bakan dilancarkan, pasukan berkuda berkumpul, dan ten-tera yang sedang keliru bertindak membu-nuh sesiapa saja yang mereka temui tanpa mengambil kesempatan menggunakan otak untuk berfikir.

Sesungguhnya, ten-tera Turki Uthmaniyah tidak pernah muncul pada malam itu. Kerana mereka hanya tiba di Karansebes setelah dua hari kemudian dan menemui ribuan ten-tera Austria yang ma-ti atau cede-ra.

Walaupun mereka sedikit bingung melihat suasana rentetan daripada peristiwa ini, akhirnya ten-tera Uthmaniyah dengan senang hatinya berjaya mena-wan Karansebes tanpa perlu bersusah payah sama sekali.

Mereka yang percaya tentang kejadian pertem-puran itu mendakwa bahawa ten-tera Austria dengan mudahnya juga telah keliru dari segi komunikasi. Pada waktu itu, ten-tera Austria terdiri dari pelbagai etnik yang berbahasa Jerman, Hungary, Poland, dan Czech, selain daripada bahasa-bahasa lain.

Ini mengakibatkan banyak kekeliruan dan kegagalan komunikasi kerana ramai ten-tera dan pegawai tidak dapat memahami pertuturan di antara satu sama lain. Satu versi kisah lain mendakwa bahawa ketika para ten-tera yang m.abu.k sedang melarikan diri, seorang kolonel menjerit “halt!”  (‘halt’ bermaksud berhenti dalam bahasa Jerman).

Malangnya, sebilangan ten-tera yang tidak faham istilah keten-teraan dalam bahasa Jerman itu berpersepsi bahawa kolonel terbabit melaungkan perkataan “Allah!”  yang sekaligus mengukuhkan idea bahawa ten-tera Turki sememangnya telah tiba. Ya, istilah “Halt” jika disebut mengikut lidah Jerman sedikit sebanyak memang hampir bunyinya dengan perkataan “Allah”.

Baiklah, jadi pertem-puran itu tidak mustahil benar-benar terjadi, tetapi memandangkan tidak ada catatan yang diketahui hingga tahun 1831, kira-kira 40 tahun selepas peristiwa itu, ia dianggap sebagai kisah lagenda.

Namun ia boleh juga dianggap benar memandangkan sumber asal yang diperolehi itu adalah datang dari Majalah Ten-tera Austria sendiri. Sumber-sumber lain termasuk yang bertajuk The History of the 18th Century through the 19th till the overthrow of the French empire, with particular reference to mental cultivation and progress by F.C. Schlosser, yang diterbitkan pada tahun 1843.

Sumber terbaik mengenai pert.em-puran ini juga berasal dari Jerman iaitu Geschichte Josephs des Zweiten oleh AJ Gross-Hoffinger, walaupun sering dirujuk oleh para pengkaji bahawa ia merujuk pada Pertem-puran Karansebes, ia juga ditulis hampir 60 tahun selepas kejadian.

Walaupun Perte.m-puran Karansebes boleh jadi mungkin benar atau sekadar mitos, pe-rang yang disertai oleh Austria pada waktu itu benar-benar berlaku. Pada masa itu, orang-orang Austria berpihak kepada Rusia yang menentang Empayar Uthmaniyah.

Walaupun dengan kegagalan pihak Austria di Karansebes, pasukan mereka akhirnya memenangi pe-r.ang tersebut dan berjaya menguasai Danube.

RUJUKAN:

Durschmied, Erik (2000). The Hinge Factor: How Chance and Stupidity Have Changed History. Arcade Publishing

Britannica, T. Editors of Encyclopaedia (2014, April 28). Russo-Turkish w-ar.s. Encyclopedia Britannica.


Perempuan Negeri Sembilan ‘Queen Control’?

“Eh, Safuan. Aku ada sepupu perempuan dari Negeri Sembilan. Dahlah cantik, baik budi orangnya.”

“Tak naklah, Zimi. Tapi terima kasih sebab cuba perkenalkan aku dengan sepupu kau tu.”

“Kenapa kau tolak? Bukankah dia tu menepati citarasa kau?”

“Aku tak nak dia buat fiil ‘queen control’ dekat aku kalau dah kahwin nanti!”

Dialog sebegini mencerminkan persepsi sesetengah pihak terhadap golongan wanita dari Negeri Sembilan. Kononnya kerana diberi hak mengikut Adat Perpatih, hak wanita diutamakan dan hak orang lelaki dinafikan. Tetapi hakikatnya, persepsi ini sebenarnya salah disebakan salah faham terhadap Adat Perpatih itu sendiri.

Menurut Ketua Satu Persatuan Penulis Negeri Sembilan (PEN), Nisah Haron, salah satu punca salah faham ini ialah salah faham berkaitan pewarisan tanah adat dan bukannya pewarisan tanah biasa. Beliau menyifatkan tanah adat dan tanah biasa merupakan dua perkara berbeza kerana menerusi pewarisan tanah adat, anak perempuan mewarisinya daripada ibu atau emak saudara sebelah ibunya.

Perkara ini telah termaktub dalam undang-undang tanah adat di Negeri Sembilan dan wilayah yang mengamalkan Adat Perpatih. Tetapi bagi tanah lain, ia bebas diwariskan kepada waris lelaki atau perempuan mengikut hak masing-masing atau mengikut pembahagian faraid yang ditetapkan syarak. Justeru, beliau melihat peranan wanita dalam Adat Perpatih perlu dijelaskan bagi menghentikan salah faham ini daripada terus berlaku.

Dalam Adat Perpatih, wanita yang dimuliakan dan tua dalam kalangan keluarga atau sukunya digelar Ibu Soko. Sementara di wilayah Minangkabau pula, wanita ini diberi gelaran Bundo Kanduang (Bonda Kandung). Dalam kalangan sukunya, wanita ini bersifat matriark kerana mempunyai ilmu, pengalaman dan penghormatan dalam kalangan mereka.

Ibu Soko turut menyokong penyandang pesaka adat seperti Buapak, Lembaga dan Datuk Undang. Malah, menurut Nisah lagi, Ibu Soko dikatakan turut memainkan peranan di belakang tabir kepada pemilihan Yang Dipertuan Besar Negeri Sembilan. Tambahnya lagi, perihal Ibu Soko ini bagaimanapun ditenggelamkan oleh mitos ‘queen control’ dan isu pembahagian tanah yang kononnya tidak adil kepada kaum Adam.

Jika diamati, terdapat sebab munasabah mengapa wanita layak mendapat tanah adat. Bagi wanita yang belum berkahwin, dengan mendapat tanah adat yang diwarisi daripada keturunan sebelah ibunya, ia dapat menjamin masa depannya daripada sebarang bentuk penganiayaan. Sekiranya wanita itu berkahwin, ia akan menjadi tempat untuk dia dan anak-anaknya berlindung sekiranya berlaku perceraian.

Tambah Nisah lagi, tanah adat dianggap unik kerana ia bukan bersifat pemilikan individu. Tetapi sebaliknya, ia dimiliki oleh waris perempuan lain seperti anak perempuan dan anak saudara perempuan. Mereka juga dibenarkan untuk membina rumah tambahan dan mengusahakan tanah adat berkenaan.

Bagi waris lelaki pula, rumah dan tanah masih boleh digunakan tetapi mereka tidak memilikinya. Namun begitu, sekiranya waris lelaki itu tiada tempat berteduh, maka menjadi tugas waris wanita untuk memastikan saudara lelakinya atau anak buah lelakinya diberikan perlindungan. Perlindungan akan terus diberi sehingga mereka kembali berdikari.

Nisah menambah, begitulah pentingnya kedudukan wanita yang diberikan oleh adat di mana apabila menjadi isteri, dia dilindungi suaminya yang dalam adat dipanggil orang semenda (pertalian keluarga melalui perkahwinan). Sementara wanita bertaraf ibu saudara, Ibu Soko atau matriark, dia pula yang melindungi anak-anak buahnya dan mereka yang berhak untuk diberikan perlindungan sekaligus menyokong antara satu sama lain.

Bila ditanya mengapa salah faham ini berlaku, Nisah percaya ia terjadi akibat sikap golongan muda semakin menjauhkan diri daripada mendekati generasi lama dan tidak cuba untuk mempelajari daripada mereka. Beliau melihat pembelajaran melalui pengalaman sama sekali berbeza daripada pembelajaran melalui teori kerana pengalaman dapat menunjukkan bagaimana sesebuah ilmu itu dipraktikkan di dunia luar.

Tanpa itu, ia mengakibatkan salah faham terhadap pemahaman sesebuah adat dengan punca kekeliruan itu tidak dapat dileraikan. Lantas, itu yang membawa kepada salah faham bahawa Adat Perpatih kononnya melanggar syariat agama tetapi hakikatnya ia merupakan dua aspek berbeza. Malah, mengikut syariat Islam, tanah amanah terkeluar daripada himpunan harta yang boleh difaraidkan.

RUJUKAN:

Ismail, Saadiah. (2021). Wanita Negeri Sembilan ‘Queen Control’?. Berita Harian.

Sumber gambar: Azlina Abdullah/The Star


Sejarah Mahkamah Syariah Di Malaysia

Mahkamah Syariah merupakan salah satu daripada tiga institusi yang terlibat dalam perundangan Islam di Malaysia di mana dua institusi lainnya adalah Majlis Agama Islam dan Mufti. Penubuhan Mahkamah Syariah di Malaysia adalah terkait secara tidak langsung dengan kedatangan Islam ke Tanah Melayu sehinggalah melalui beberapa fasa misalnya fasa penjajahan kolonial British, era selepas merdeka sampai kepada penubuhannya di bawah peruntukan Perlembagaan Persekutuan Malaysia.

Pelbagai spekulasi serta teori kedatangan Islam di Tanah Melayu dengan teori kedatangannya daripada Cina, India dan Arab. Namun begitu, S.Q.Fatimi menyatakan bahawa agak sukar untuk menentukan dengan tepat kedatangan Islam di Tanah Melayu.[1] Tanah Melayu ketika itu telah melalui 3 fasa Islamisasi iaitu permulaan, penyesuaian dan kesinambungan.

Zaman kesinambungan tersebut merujuk kepada zaman Kesultanan Melayu Melaka di mana undang-undang Islam telah diangkat menjadi undang-undang negara bermula dengan usaha mengkanunkan undang-undang tersebut pada zaman Sultan Muhammad Shah (1422-1444) kemudian disempurnakan serta dilaksanakan pada zaman Sultan Muzaffar Shah (1445-1450)[2].

Menurut Dr. Ph.S. Ronkel yang telah menyelenggarakan Teks Hukum Kanun Melaka menyatakan bahawa undang-undang tersebut mempunyai 27 fasal berlainan pula dengan Undang-Undang Melaka dari Muzium British yang mengandungi 44 fasal. Setelah teks ini dikaji, beliau menyimpulkan bahawa Undang-Undang Kanun Melaka pada keseluruhannya adalah berdasarkan kepada Undang-Undang Islam. Namun begitu ia adalah menurut kepada Mazhab Syafie serta diselitkan juga unsur undang-undang adat Melayu.

Oleh kerana sistem perundangan Islam adalah berasaskan konsep keadilan yang bersumberkan Al-Quran, Sunnah, Ijma’ dan Qiyas yang menjadi asas penghakiman Mahkamah Syariah di mana perkara mal seperti perkahwinan, perceraian, pembahagian harta pesaka, harta sepencarian dan jenayah telah diadili dengan menggunakan pendekatan holistik berjaya menarik perhatian masyarakat Melayu kemudian membentuk satu tamadun serta kemakmuran masyarakat[3].

Undang-Undang Melaka tersebut meliputi bidang seperti jenayah, mu’amalah, keluarga, acara, keterangan dan undang-undang pentadbiran. Kemudiannya hukuman kesiksaan terhadap orang yang terbukti melakukan kesalahan dalam bentuk hudud, qisas, diat dan ta’zir.[4] Kemudiannya dirancakkan lagi dengan penubuhan undang-undang di negeri lain tamsilnya Undang-undang 99 Perak (1596), Undang-undang Kedah (837), Undang-undang Pahang (1572-1614) dan Undang-Undang Johor (1789).

Sudah tentulah segala macam Undang-Undang ini tidak dapat dilaksanakan tanpa wujudnya institusi kehakiman sewaktu zaman tersebut seperti Mahkamah Syariah. Jelasnya, proses penghakiman pada zaman sebelum penjajahan barat dilaksanakan di Mahkamah Syariah dengan hak mendengar kes-kes rayuan hanyalah kepada sultan negeri-negeri sahaja.

Zaman penjajahan di Tanah Melayu yang bermula dengan kedatangan Inggeris telah merubah landskap kehakiman Islam di negara ini. Kejayaan mereka menguasai negeri-negeri Melayu bukan sekadar mengeksploitasi kekayaan dan sumber alam sebaliknya membawa masuk sistem perundangan ala barat sehingga akhirnya menyisihkan peranan dan kuasa Mahkamah Syariah.

Meskipun British berjanji untuk tidak campur tangan dalam agama Islam dan adat istiadat Melayu namun hakikatnya mereka mencuri masuk secara tidak rasmi[5] sehingga berjaya mengecilkan peranan Mahkamah Syariah secara tidak langsung. Akibatnya  Undang-Undang Islam hanyalah terpakai dalam hal-hal nikah cerai, perwarisan, hal-hal berhubung kekeluargaan serta hanya beberapa aspek jenayah syariah sebaliknya sebahagian undang-undang yang dipakai di India  telah  diterima  pakai di Tanah Melayu.[6]

Pada zaman itu juga, hukum Islam dan Mahkamah Syariah telah di asingkan, dikurangkan peranannya dan dihadkan bidang kuasanya kepada perkara berbentuk peribadi sahaja. Hal ini kerana pihak Inggeris memfokuskan undang-undang dan prosedur Inggeris ke dalam pentadbiran keadilan menjadikan undang-undang sivil tempatan yang diadaptasi daripada undang-undang sivil Inggeris menguasai semua pentadbiran keadilan negeri. Seksyen 3 dan 5, Enakmen Undang-undang Sivil 1956 memberikan ruang kepada undang-undang Inggeris diterima secara meluas di negara ini[7].

Selepas Tanah Melayu mencapai kemerdekaan, Mahkamah Syariah masih lagi berada pada tahap kedudukannya yang sama seperti pada tahun 1948. Mahkamah Syariah telah diturunkan statusnya daripada peringkat kebangsaan kepada peringkat negeri selepas Court Ordinance 1948 dimansuhkan dan digantikan dengan Akta Mahkamah Rendah 1948[8].

Secara keseluruhannya. Mahkamah Syariah di Malaysia terdiri dari Mahkamah Kadi Besar dan Mahkamah Kadi manakala Mahkamah Jawatankuasa Ulang Bicara mempunyai kuasa mendengar kes-kes rayuan sivil dan jenayah yang telah diputuskan oleh sama ada Mahkamah Kadi dan Mahkamah Kadi Besar.[9]

Raja-raja dan Sultan-sultan negeri masing-masing melantik Mahkamah Kadi Besar dan Mahkamah Kadi kecuali di Wilayah Persekutuan, Pulau Pinang, Melaka, Sabah dan Sarawak di mana perlantikkannya dibuat oleh Yang di-Pertuan Agong. Kedudukan Mahkamah Syariah masih statik seperti pada tahun 1948 dan dalam tempoh sama juga diletakkan di bawah satu organisasi bersama-sama Jabatan Mufti serta Jabatan Agama Islam. Lantas menimbulkan konflik dari sudut pentadbiran dan memberi impak kepada Mahkamah Syariah atas kewibawaannya.

Menjelang sekitar 1980-an barulah satu usaha dijalankan bagi memisahkan Mahkamah Syariah dari Majlis Agama Islam. Pelbagai cadangan-cadangan juga diajukan seperti status dan bidang kuasa Mahkamah Syariah untuk diperbaiki begitu juga dengan kedudukan hakim-hakim Mahkamah Syariah dengan cadangan untuk dipertingkatkan.[10] Maka dengan itu, pada awal tahun 90-an Mahkamah Syariah telah dikemaskini dengan langkah-langkah proaktif diambil oleh Jabatan Hal Ehwal Agama Islam untuk menyusun semula struktur Mahkamah Syariah. Penyusunanan semula struktur Mahkamah Syariah distrukturkan kepada three-tier hierarchy yang meliputi Mahkamah Rendah Syariah, Mahkamah Tinggi Syariah dan Mahkamah Rayuan Syariah.[11]

Dengan struktur baharu tersebut, beberapa nama bagi jawatan turut diubahsuai. Mahkamah Syariah di semua negeri termasuk Wilayah Persekutan diketuai oleh Ketua Hakim Syar’ie di peringkat rayuan dan dibantu oleh hakim-hakim Mahkamah Tinggi dan Mahkamah Rendah. Bagi perlantikan hakim-hakim pula seperti Mahkamah Rendah Syariah dibuat melalui proses biasa di bawah skim perkhidmatan awam di atas cawangan Ketua Hakim Syar’ie manakala bagi Hakim-hakim Mahkamah Tinggi pula dilantik oleh Sultan dan raja-raja negeri masing-masing atas nasihat Menteri selepas rundingan dibuat dengan Majlis Agama Islam. Seterusnya, Hakim Mahkamah Rayuan Syariah pula terdiri daripada seorang pengerusi dan dua hakim lain yang tidak berjawatan hakiki di Mahkamah.[12]

Sehingga kini, bidang kuasa jenayah terikat dengan Akta Mahkamah Syariah (Bidangkuasa Jenayah) 1965 (Pindaan) 1984, yang menghadkan kuasa Mahkamah Syariah.  Akta Mahkamah Syariah (Bidangkuasa   Jenayah)  (Pindaan)   1984   menghadkan bidang  kuasa  Mahkamah  Syariah  dalam  menjatuhkan  hukuman penjara tidak lebih tiga tahun atau denda tidak melebihi lima ribu ringgit atau sebat tidak lebih enam sebatan atau kombinasi mana-mana hukuman itu.

Ini berpunca daripada Mahkamah Kadi seperti yang disebutkan sebelum ini di mana pada awalnya diberi kuasa terhad namun diperbaiki sedikit demi sedikit sehingga pada tahun 1965 sehinggalah pindaan terakhir pada tahun 1984 yang membawa kepada kuasa menjatuhkan hukuman tersebut.[13]

Akan tetapi satu kajian oleh Siti Zubaidah Ismail mendapati bahawa tren penghukuman di Mahkamah Syariah adalah lebih terpusat kepada pengenaan denda, manakala penjara dan sebatan jarang dijatuhkan.[14]

Secara umumnya, bidang kuasa Mahkamah Syariah di Malaysia tidaklah berbeza jika hendak dibandingkan ketika zaman sebelum dan semasa kemerdekaan lagi. Walau bagaimanapun, Mahkamah Syariah telah mengalami satu proses perkembangan positif dan aktif di mana aspek status kakitangan, pentadbiran, penaikan taraf mahkamah serta infrastrukturnya melonjak dan dinaik taraf dari masa ke semasa. Perkembangan pantas ini dipacu Jabatan Kehakiman Syariah Malaysia yang ditubuhkan dan Masyarakat Islam Malaysia khususnya sangat menghargai serta melihatnya sebagai suatu perkara yang positif.

RUJUKAN:

NOTA KAKI:

[1] Ramizah Wan Muhammad, “Sejarah Pentadbiran Kehakiman Islam di Malaysia:Suatu Sorotan,” dalam Kanun: Jurnal Undang-Undang Malaysia (Kuala Lumpur: Dewan Bahasa dan Pustaka, Mac 2009), 1.

[2] Ahmad Ibrahim dan Mahmud Saedon Awang Othman, Ke arah Islamisasi undang-undang di Malaysia (Kuala Lumpur: Yayasan Dakwah Islamiah Malaysia, 1988), 32.

[3] Hussin Che Pa, Nasrul Hisyam Nor Muhammad dan Suhaimi Mustar, “Bidang Kuasa Eksklusif Mahkamah Syariah Selepas Pindaan Perkara 121(1a) Perlembagaan Persekutuan: Satu Penilaian,” Jurnal Syariah dan Undang-Undang Malaysia 4, (2016), 2.

[4] Ahmad Ibrahim & Mahmud, Islamisasi Undang-Undang, 219.

[5] Ramizah, “Kehakiman Islam,” 4.

[6] Abdul Munir Yaacob, “Perlaksanaan Perundangan Islam dI malaysIa: satu PenIlaIan,” Jurnal Fiqh 6, (2009), 3.

[7] Husin, Nasrul & Suhaimi, “Mahkamah Syariah,” 3.

[8] Ramizah, “Kehakiman Islam,” 6-7.

[9] Mohamed Azam Mohamed Adil, “ Bidang Kuasa & Kedudukan Mahkamah Syariah di Malaysia Pasca Alaf 20: Ke Arah Mana?,” Jurnal Syariah 8, no.2 (2000), 106.

[10] Ramizah, “Kehakiman Islam,” 8.

[11] Ibid.

[12] Ibid.

[13] Siti Zubaidah Ismail, “Pemerkasaan Mahkamah Syariah dalam Pengurusan Kes Jenayah Syariah,” Jurnal Hukum 38, Bhg. 1 (2014), 18.

[14] Ibid.


Pari-Pari dalam Mitologi Barat

Selepas menonton Maleficient – Queen of Evil, admin tertarik dengan cara penyampaian cerita tersebut berkenaan dengan mitos berkaitan dengan Fey atau Fairy, makhluk ajaib dengan alam mereka.

Pelbagai bentuk fairy yang dipersembahkan seperti bebunga dedalu, cendawan, pokok-pokok dan penguasa mereka, seorang Ratu yang bernama Maleficient. Maleficient pula menabalkan Aurora, seorang manusia sebagai Permaisuri Moors, nama negeri fairies tersebut (Moors juga adalah panggilan Orang Eropah kepada Orang Islam di Utara Eropah).

Sebelum-sebelum ini, kita dihidangkan dengan Fairy yang comel seperti Tinker Bell, bersayap, mempunyai ilmu ajaib dan menjadi peneman kepada kanak-kanak. Menurut lagenda Barat, Fairy amat berbeza daripada apa yang kita fikirkan. Bagi sesetengah lagenda barat, Fairy merupakan makhluk yang paling digeruni sehinggakan mereka memberi gelaran sahaja kepada mereka, tanpa menyebut nama entiti tersebut kerana takut dengan kewujudan mereka.

The Fae Folk atau Faeries (dimudahkan kepada Fey sahaja) merupakan makhluk yang wujud dengan kebolehan membuat magis. Sesetengahnya boleh membuat magis secara terang-terangan seperti changeling (anak yang ditukar dengan fairies), sirens (makhluk bersayap yang gemar menyanyi) dan domovoy (makhluk penjaga rumah). Sesetengahnya pula mempunyai keajaiban dari segi penampilan seperti Gergasi, Troll dan Ogre. Tamadun Barat mempercayai Fae mempunyai pelbagai kebolehan berpandukan alam semulajadi.

Pelbagai nama yang diberikan oleh Tamadun Barat kepada Fae yang wujud berhampiran mereka. Eropah Barat menamakan mereka sebagai “the good folk” atau “the hidden people” atau “the little people.” Scandinavia dan Jerman menamakan mereka sebagai “Elves” atau “nixie” atau “kobold”.

Budaya Parsi pula menamakannya sebagai “peri” (dan nama Peri ini mempengaruhi panggilan peri dan mambang dalam budaya Melayu), yang mana Peri menyerupai wanita cantik dan membawa bencana seperti kebuluran, wabak, kemarau dan sebagainya. Mungkin Fey ialah Jin yang kita ketahui wujud menurut kepercayaan agama Islam. Mereka juga tidak dapat dilihat dengan mata kasar manusia melainkan jika mereka mahu dilihat.

Mitos Awal dan Lagenda Berkenaan dengan Fey

Di Ireland, salah satu bangsa pen4kluk terawal dikenali sebagai Tuatha de Danaan serta mereka dipercayai mempunyai kuasa yang hebat. Menurut kepercayaan mereka, semasa manusia mula datang ke Ireland, Tuatha ini melarikan diri ke dalam tanah.

Mereka mempercayai bahawa Tuatha de Danaan ialah anak kepada Dewi Danu. Tuatha pergi ke Tir na nOg (Alam selepas kematian atau alam kayangan dalam mitos Ireland) dan membakar kapal mereka supaya mereka tidak boleh kembali semula dari Tir na nOg.

Kepercayaan barat terhadap Fey ini dikatakan bermula pada zaman Beltane, zaman di mana manusia dan Fey ini hidup bersama-sama, tanpa hijab seperti sekarang. Kebanyakan Kisah Peri (Fairy Tales) berkisarkan kepada zaman Beltane. Kepercayaan kepada Beltane ini ialah kepercayaan Pagan di Eropah.

Tuatha melarikan diri daripada Milesian (macam Malaikat dalam mitos Ireland) dan berevolusi menjadi Bangsa Peri di Ireland. Dalam lagenda Celt pula, Fey dikatakan menetap dalam gua bawah tanah yang misteri. Pengembara yang masuk ke gua-gua ini akan termasuk ke alam Fey.

Selain itu, untuk masuk ke alam Fey, terdapat pintu rahsia untuk ke alam Fey ini. Pintu ini dikawal sepenuhnya, namun ramai pengembara yang berjaya masuk ke alam Fey. Dalam kisah lain, pengembara yang termasuk ke alam Fey sehari, apabila kembali ke dunia manusia mendapati mereka sebenarnya telah hilang selama tujuh tahun. Kisah ini macam biasa kita dengar kan di negara kita.

Kisah Perwira Oisin

Cerita rakyat yang terkenal di Ireland berkenaan dengan Fey ialah kisah Perwira muda yang bernama Oisin. Oisin jatuh cinta kepada gadis Fey yang bernama Niamh, yang berambut merah menyala. Niamh ialah anak kepada raja Tir na nOg. Mereka merentasi lautan menaiki kuda putih Niamh untuk tiba ke Tir na nOg dan hidup bahagia selama 300 tahun.

Oisin merasa rindu untuk pulang ke kampung halamannya, lalu Oisin pulang ke kaumnya iaitu Kaum Fianna menaiki kuda putih ajaib. Namun, setelah tiba ke kampung halamannya, Oisin mendapati semua keluarga dan kenalannya telah lama meninggal dunia dan istananya juga dipenuhi lalang.

Oisin merasa kecewa dan memacu kudanya kembali ke arah barat dan bersiap sedia untuk kembali ke Tir na nOg, namun beliau berhenti seketika untuk mengutip batu sebagai kenangan dunia nyatanya. Sejurus selepas Oisin menjejakkan kaki ke tanah, dia terus mengalami penuaan yang sangat cepat, iaitu berubah ke usia asalnya, 300 tahun.

Kuda putihnya terkejut dan terus lari ke Tir na nOg, meninggalkan Oisin di belakang. Nelayan yang menyaksikan perubahan serta-merta Oisin itu sangat terkejut dan membawa Oisin kepada St. Patrick, di mana kisah cinta dan pengembaraannya diceritakan, lalu beliau menghembuskan nafasnya yang terakhir.

Kisah Fey di seluruh Eropah.

Di sesetengah tempat di Britain, mereka mempercayai jika seorang bayi yang dilahirkan itu sakit, berkemungkinan mereka bukanlah anak manusia. Bayi itu mungkin “changeling” yang ditinggalkan oleh Fey. Jika bayi itu ditinggalkan secara terbuka di kaki bukit, Fey akan datang untuk menuntut bayi tersebut.

Untuk menyelamatkan anak-anak mereka daripada diculik Fey, orang Britain meletakkan pelbagai azimat untuk menjauhkan Fey dari rumah mereka seperti kulit kayu oak dan ivy, serta meletakkan besi atau garam di muka pintu rumah mereka. Mereka juga membungkuskan kain buaian dengan baju bapa bayi untuk mengelakkan daripada diculik oleh Fey.

Dalam kisah rakyat di Britain juga, terdapat seorang Raja Briton purba yang bernama Herla. Penulis zaman Medieval iaitu Walter Map menceritakan kisah pengembaraan Herla di De Nugis Curialium. Pada suatu hari, Herla keluar berburu dan baginda bertembung dengan raja dwarf, yang bersetuju untuk menghadiri perkahwinan Herla, jika Herla menghadiri perkahwinan raja dwarf tersebut setahun selepasnya.

Raja dwarf tersebut pun hadir ke majlis perkahwinan Herla dengan pelbagai hadiah dan anugerah yang sangat banyak. Lalu, pada tahun berikutnya, Herla dan para pembesarnya pun pergi menghadiri perkahwinan raja dwarf di alamnya.

Mereka menginap di istana raja dwarf selama tiga hari. Sekembalinya mereka ke alam manusia, tiada sesiapa pun yang boleh memahami pertuturan mereka kerana telah 300 tahun berlalu sejak mereka pergi ke alam Fey, Britain ketika itu pula telahpun menjadi tanah Saxon.

Lagenda Parsi mengenalpasti Peri sebagai makhluk yang turun dari langit. Namun begitu, berkemungkinan orang Parsi melihat Bangsa Nordik dan Slavik yang berkulit pucat sebagai Peri. Bangsa Viking tersebut berbicara berkenaan dengan Feen atau Feinin yang bermaksud Yang Cerah.

Terdapat juga bangsa yang dipanggil Sidhe iaitu “Bangsa Gunung.” Sidhe juga seringkali dipanggil Pict. Mungkinkah perkataan Fey atau Fairy ini datangnya daripada panggilan Parsi terhadap bangsa Nordik dan Slavik?

Di Wales pula, koleksi Kisah Mabinogion (kisah dongeng berkenaan Raja Arthur) menceritakan berkenaan dengan Dewi Rhiannon yang dikatakan bersamaan dengan Faery Permaisuri Morgan le Fay. DI Perancis pula, Faie atau Fee ialah perempuan sihir yang boleh membawa wabak bencana bersamanya. Masyarakat Scandinavia dan Jerman pula percaya dengan terma Bangsa Elf yang tinggal di dalam hutan.

Secara kolektifnya, masyarakat Eropah sering mengaitkan Fey ini sebagai “Yang Tidak Layak Mati”, “Anak kepada Eve”, “Sejenis Demon”, “Spesies lain selain manusia”, “bangsa tua” dan “Malaikat Terbuang (The Fallen Angel)”. Masyarakat Yunani dan Rom pula percaya kepada Nymph sebagai Fey. Nymph sebagai dewa-dewi yang tarafnya lebih rendah berbanding Tuhan-tuhan Olimpian, namun mereka juga turut menghadiri persidangan Tuhan-tuhan di Olympus.

Fey dan Kepercayaan Pagan Eropah

Sarjana Barat seperti Susan Greenwood menyatakan bahawa pengamal kepercayaan agama semula jadi (the nature religion) percaya bahawa dunia ini hidup dengan ruh-ruh tempat, ruh-ruh keturunan, patung-patung (deities) dan dengan erti kata lain seperti faeries dan Dwarves.

Menurut Graham Harvey pula, sesetengah pengamal ajaran pagan animisme berinteraksi dengan faeries dan ruh-ruh semulajadi yang lain, yang dianggap sebagai benda yang ada kesedaran seperti manusia, haiwan, pokok dan batuan. Pendek kata, kebanyakan kepercayaan pagan sangat mempercayai kewujudan Fey dan menganggap mereka sebagai antara benda yang perlu disembah atau dihormati.

Pada zaman pertengahan, terlalu banyak kepercayaan pagan, magik dan sihir yang diamalkan di Eropah. Kedatangan mubaligh-mubaligh kristian ke Eropah memungkinkan kepercayaan wujudnya pelbagai kuasa alam ini semakin hilang, digantikan dengan kepercayaan Tuhan itu lebih berkuasa.

Kepercayaan bahawa Fey boleh menyesatkan manusia dalam hutan dan lebih teruk lagi, boleh membawa maut kepada manusia yang sesat dalam hutan berjaya dikekang dengan kepercayaan adanya Tuhan Yang Maha Berkuasa.

Justeru, pengamal-pengamal sihir yang sering berhubung dengan alam Fey ditangkap dan dib4kar oleh agamawan Kristian di Eropah bermula pada abad ke-15 hingga abad ke-18.

Lebih kurang 100,000 ahli sihir yang ditangkap dan dihukum terutamanya dibakar di khalayak ramai. Malangnya, mereka tersilap menghukum umat Islam yang beramal dengan ajaran islam sebagai pengamal sihir, terutamanya di Sepanyol selepas Andalusia ditakluk mereka.

Kebangkitan Kisah-kisah Fairy (Fairy Tales)

Kisah-kisah Fairy ini telahpun dimusnahkan oleh mubaligh-mubaligh kristian di Eropah. Namun begitu, terdapat banyak kisah-kisah Fairy ini yang terselamat di Pulau Britain. Kisah ini berkembang kembali pada Era Victoria (sekitar 1837 – 1901) semasa pemerintahan Ratu Victoria. Sebelum Victoria menaiki takhta, kisah-kisah dongeng ini adalah untuk bacaan dan hiburan orang dewasa sahaja.

Namun begitu, kisah dongeng yang dibawa daripada Perancis ke England pada era Victoria disesuaikan untuk hiburan kanak-kanak. Kisah-kisah Fairy yang diterjemahkan ke dalam Bahasa Inggeris ini seperti Charles Perrault’s 1697 Histoires ou Contes du temps passé avec des Moralitéz, Robert Samber’s 1729 Histories, ataupun Tales of Past Times.

Kisah terjemahan daripada Karya Perancis tersebut (1729) dimuatkan dalam penerbitan makalah edisi 1760 oleh John Newberry. Antaranya seperti “Little Red Riding-Hood,” “The Fairy,” “Blue Beard,” “The Sleeping Beauty, in The Wood,” “The Master Cat; or Puss in Boots,” “Cinderilla; or,The Litthe Glass Slipper,” “Riquet with the Tuft,” dan ‘Little Thumb.”

Pada Tahun 1802, Mrs. Trimmer menulis di dalam makalah “The Guardian of Education” dan beliau memfokuskan untuk membangunkan pemuliharaan kepada anak kecil dan yang tidak bersalah daripada bahaya kisah-kisah dongeng yang mengancam mereka untuk melakukan jenayah.

Kisah-kisah fairy dilembutkan dengan pelbagai elemen nilai-nilai murni seperti watak yang baik dan pemaaf, tidak berdendam dengan kakak tirinya dan kakak tiri mereka bertaubat (cerita Cinderella sebagai contoh).

Pada era Victoria, kisah-kisah Fairy ini berkembang dengan sangat pesat seperti cendawan tumbuh selepas hujan. Antara yang terawal ialah Novel Phantasmion: A Fairy Tale oleh Sara Coleridge yang diterbitkan pada tahun 1837 . Watak Putera Phantasmion dari Palmland sangat mempengaruhi penulisan selepasnya, walaupun penerbitannya dalam skala yang kecil.

Selain itu, novel fantasi lain seperti Holiday House oleh Catherine Sinclair (1839), The King of The Golden River (1841) dan pelbagai penulis yang lebih berpengaruh mula menulis novel-novel berkait dengan kisah-kisah fairy seperti Charles Dickens dan William Makepeace Thackeray.

Pada tahun 1843, Dickens menerbitkan novel A Christmas Carol dan novel Siri Krismas kedua iaitu The Chimes: a Goblin Story of Some Bells That Rang an Old Year Out and a New Year In pada Tahun 1844.

Terlalu banyak penulis yang mula menulis siri-siri novel fantasi dan kisah-kisah fairy. Antara yang paling terkemuka ialah George MacDonald, yang menulis banyak novel fantasi seperti Phantastes (1858), Dealing with the Fairies (1867) dan The Princess and Curdie (1883). Penulisan George MacDonald inilah yang mempengaruhi J.R.R. Tolkien untuk menulis novel fantasi The Lord of The Ring.

Dalam banyak-banyak novel tersebut, Novel Alice’s Adventures in Wonderland yang ditulis oleh Lewis Carroll (daripada penceritaan Charles Dodgson kepada anak Henry Liddell, Dekan Christ Church, Oxford semasa trip di dalam bit pada Tahun 1862) pada Tahun 1864 sangat digemari ramai.

Novel tersebut menjadi novel best seller setelah diterbitkan pada Tahun 1865 dengan tiga cetakan dan sekuelnya, Through the Looking Glass pula diterbitkan pada Tahun 1871. Setelah hak ciptanya luput pada Tahun 1907, kisah ini dijadikan ilustrasi kartun dan dijadikan filem untuk tontonan umum. Kepopularitian Siri Alice ini menjadikan era tersebut dinamakan Era Alice.

Perkembangan kisah-kisah Fairy sangat drastik pada era Victoria kerana penerbitan karya bertulis yang sangat meluas di Eropah dan Amerika.

Perkembangan ini sejajar dengan pembangunan kesusasteraan Inggeris di era tersebut dan dibawa oleh kolonial ke dunia-dunia lain di seluruh kawasan jajahan mereka sehinggakan kisah Fairy ini diromantiskan dengan khayalan bahawa Fey merupakan makhluk yang peramah, riang, ceria dan sering menjadi peneman kanak-kanak.

Padahal, Fey sebenarnya merupakan makhluk yang paling digeruni di Eropah dan mereka seringkali cuba menjauhi diri dari termasuk ke alam Fey atau bertembung dengan lingkaran Fey (seperti lingkaran batu atau cendawan yang disusun dalam bentuk bulatan).

Apakah Fey?

Fey ialah makhluk halus yang kita perlu percaya kewujudannya. Mereka merupakan bangsa Jin yang mendiami kawasan yang jarang dikunjungi manusia seperti di dalam hutan belantara, di batuan-batuan bukit, kota-kota yang ditinggalkan dan ada juga yang tinggal di rumah-rumah kediaman kita.

Wujud dalam dimensi yang berbeza menyebabkan kita sukar untuk melihat mereka melainkan sesetengah orang yang diberikan kelebihan untuk melihat mereka menerusi hijab yang terbuka.

Menurut hadis Nabi Muhammad s.a.w. yang diriwayatkan oleh Abi Tha’labah Al-Kushani r.a., baginda bersabda yang bermaksud: “Jin terbahagi kepada tiga golongan, satu golongan ialah anjing dan ular, satu golongan terbang di udara, dan satu golongan bermukim dan berpindah” (HR Ibnu Hibban).

Dalam riwayat lain dari al-Tahawi, Abu al-Shaykh dan Ibn Abd al-Barr menyatakan, “Jin terbahagi kepada tiga bahagian, satu pertiga mempunyai sayap terbang di udara, satu pertiga anjing dan ular dan satu pertiga bermukim dan berpindah”.

Manakala dalam hadis kedua diriwayatkan oleh Ibnu Abi Dunya dalam Hawatif al Jinnan, Abu Shaykh dan Ibnu Abd. Barr meriwayatkan bahawa Abu Darda meriwayatkan dari Baginda s.a.w. “Allah menjadikan jin kepada tiga kelompok, satu berbentuk ular, kala jengking, serangga atau kutu tanah. Satu kelompok seperti angin di udara dan satu kelompok lagi adalah dikenakan perhitungan (amalan) dan dikenakan balasan”.

Menurut hadis-hadis ini, bangsa jin terdapat tiga kategori. Kategori pertama ialah bangsa yang berbentuk seperti binatang (ular, anjing, kala jengking, serangga atau apa sahaja haiwan melata), kategori kedua ialah bangsa yang mempunyai sayap dan boleh terbang (seperti Bangsa Fey dalam kisah fairy) dan satu kategori lagi ialah bangsa jin yang hidup seperti manusia.

Selain itu, sebuah hadis yang diriwayatkan oleh Ibnu Mas’ud r.a. beliau mengisahkan pengalaman beliau mengikut Baginda s.a.w. berdakwah kepada golongan jin. Menurut Ibnu Mas’ud, “Rasulullah s.a.w. telah solat Isyak, kemudian beliau berpaling lantas dia memegang tangan Abdullah bin Mas’ud hingga keluar dengannya ke Batha’ di Mekah.

Maka disuruhnya dia duduk kemudian digariskan atas tanah satu garisan. Kemudian Baginda bersabda, “Jangan engkau tinggalkan garisanmu, maka sesungguhnya akan berhenti ke tempatmu beberapa orang lelaki, maka janganlah kamu bercakap dengan mereka, sesungguhnya mereka tidak bercakap dengan kamu.

Kemudian Rasulullah pergi mengikut kehendaknya. Maka ketika aku duduk pada garisan tersebut tiba-tiba datang kepadaku beberapa orang lelaki seperti orang-orang hitam legam bulu dan tubuh mereka. Pada tubuh mereka aku tidak nampak aurat dan pakaian. Mereka berhenti berhampiranku tetapi tidak melebihi had garisan…”.

Berdasarkan hadis tersebut, sahabat nabi telah melihat rupa paras asal salah satu bangsa jin yang wujud di dunia ini.

Oleh itu, boleh disimpulkan bahawa Fey yang digembar-gemburkan oleh kesusasteraan Inggeris ialah bangsa Jin yang berada di Eropah, terutamanya di United Kingdom. Mereka dipuja dan disembah oleh kaum pagan di sana sehinggalah datangnya seruan agama Kristian yang bersifat monoteisme, lantas menurunkan taraf Fey daripada dewa-dewi yang disembah kepada makhluk yang digeruni disebabkan kekuatan mereka.

Kepercayaan Pagan dan Fairy Faith

Kepercayaan pagan seperti Perayaan Beltane masih diamalkan di Kepulauan Britain. Ia dirayakan di antara Equinox musim bunga hingga Solstis Musim Panas bagi meraikan penghasilan bunga dan buah-buahan.

Kebiasaannya, perayaan ini dirayakan pada tanggal 1 May setiap tahun. Perayaan Beltane ini juga dikenali sebagai perayaan May Day (Hari Mei) bagi meraikan Floralia, dewi bunga dan banyak lagi dewa-dewi yang diraikan di sana seperti Dewa Hutan, Dewi Minat dan Keibuan dan sebagainya.

Tuhan-tuhan kuno seperti Artemis dan Cernunnos juga turut diraikan pada perayaan tersebut. Pagan di Eropah ini sangat merapatkan diri dengan alam, Mereka percaya bahawa alam ini terdiri daripada dewa-dewi dan semangat-semangat yang perlu disembah supaya alam ini tenteram dan tidak mengamuk.

Wujud pula kepercayaan pagan baharu (neopagan) yang dipanggil sebagai Faerie Faith. Faerie Faith merupakan cabang kepada tradisi kepercayaan “Old Dianic” menerusi pengasasnya, Mark Roberts dan Paderi Agungnya, Epona.

Kepercayaan ini lahir daripada Kultus Ahli Sihir (Witch Cult) di Barat Eropah. Faerie Faith ini lahir di Texas, Amerika Syarikat dan pada Tahun 1999, kultus ini mengubah nama kepada McFarland Dianic. Mark Roberts dan Morgan McFarland mencipta ritual berdasarkan Ogham.

Kepercayaan baharu ini lahir sebagai sokongan kepada pemeliharaan dan pemuliharaan alam semula jadi. Malahan, mereka turut menuntut bahawa Hari Bumi merupakan hari kepercayaan mereka. Kepercayaan mereka ini adalah kepercayaan yang pekat dengan agama pagan dan mitos dari Celtic.

Rumusan

Sebagai rumusannya, bolehlah dikatakan bahawa Fey ialah bangsa jin di Eropah. Bangsa ini memang ada yang bersayap dan mempengaruhi manusia untuk menyembah mereka sebagai Tuhan. Mereka telah banyak menyesatkan anak adam terutamanya bangsa Kaukasian di Eropah.

Pada zaman pertengahan, semasa era penyebaran agama Kristian ke seluruh pelosok Eropah, kisah-kisah kehebatan Fey ini telahpun musnah, tetapi dibangkitkan kembali di Era Victoria sehinggalah sekarang, menjadi budaya popular dalam kalangan peminat novel dan cerita fantasi serta pengembaraan.

RUJUKAN:


Manusia Prasejarah Sebenarnya Kanibal

Bagi yang belum pernah menonton filem Hannibal atau The Silence Of The Lambs, filem ini secara dasarnya menceritakan tentang tabiat kanibalisme yang dipraktikkan oleh seorang pakar psikiatri forensik bernama Hanibal Lecter.

Namun tahukah anda, disebalik cerita seram berunsur dark ini sebenarnya memberitahu tentang realiti yang wujud dalam masyarakat manusia prasejarah. Kewujudan manusia kanibalisme telah lama wujud, bukan saja dipraktikkan oleh psikopat yang dahagakan darah.

Hal yang memberi dorongan untuk mereka memakan daging sesama spesis ialah berpunca daripada keadaan darurat misalnya dalam kelaparan yang melampau,  dalam peperangan atau yang terjebak dengan upacara ritual. kanibalisme bukanlah sesuatu yang ‘luar biasa’ dan mengejutkan – kebanyakan manusia prasejarah sebenarnya adalah kanibal.

Daripada bukti arkeologi memberi petunjuk bahawa kanibalisme telah berlaku di seluruh Eropah Barat pada zaman prasejarah sejak dari 960,000 tahun yang lalu hingga Zaman Gangsa. memandangkan bilangan tinggalan manusia purba memberi bukti kesan potongan dan tanda gigitan manusia. Saintis dan penyelidik telah menemui banyak kesan tulang panjang yang dipatahkan, sekali lagi penemuan ini boleh memberikan bukti usaha manusia prasejarah melakukan kanibalisme untuk mendapatkan tulang sumsum.

Makan Daging Manusia

Kita tidak dapat mengetahui dengan tepat mengapa masyarakat terdahulu bersifat kanibal. tetapi penyelidik telah mentafsirkannya secara meluas keadaan ini sebagai “nutritional cannibalism” yang membentuk komponen normal dalam diet keseluruhan spesis mereka.

Jika mayat dipotong untuk tujuan upacara ritual seperti defleshing mayat. Pihak arkeologi mungkin akan melihat lebih banyak kesan kerikan di sepanjang tulang tersebut semasa ia dibersihkan daripada dagingnya.

Walaupun jika diandaikan bahawa mayat dimakan untuk mengekalkan diet supaya lebih bernutrisi, kita masih belum ada jawapan yang jelas tentang pemakanan(kalori) manusia itu sebenarnya.

Ahli Arkeologi melihat tanda-tanda kewujudan kanibalisme pada tempoh zaman Pleistosen – iaitu kira-kira 2.5juta hingga 11,700 tahun yang lalu. secara umum zaman ini lebih dirujuk sebagai Zaman Ais. Kajian ini merangkumi spesies manusia seperti manusia moden (Homo sapiens), Homo Neanderthalensis, Homo erectus dan Homo Antecessor.

Saintis ada mencipta satu “templat pemakanan” untuk tubuh manusia dengan memasukkan data pada komposisi kimianya. Data ini memberikan kandungan protein dan lemak setiap bahagian badan yang kemudian mereka tukarkan kepada nilai kalori.

Satu gram protein memberikan empat kalori dan satu gram lemak adalah sembilan kalori. Walau bagaimanapun kerana ukuran ini datang daripada manusia moden.

Saintis tidak dapat memastikan dengan tepat bagaimana(dari segi kalori) ia berbeza dengan spesies manusia yang lain. Homo-Neanderthal sebagai contoh mempunyai jisim otot yang sedikit lebih besar.

Namun begitu, saintis kemudiannya membandingkan nilai proksi ini dengan spesies haiwan seperti Gajah Prasejarah Mammoth, Bison, Kuda dan Rusa yang kita tahu bahawa nenek manusia prasejarah sering memakannya.

Malah ahli arkeologi turut menemui banyak sisa haiwan sedemikian di tapak yang sama yang terdapat kesan kanibalisme. Menariknya nilai kalori manusia tidak begitu tinggi jika dibandingkan dengan haiwan tersebut. apabila jisim otot dibandingkan, seekor kuda boleh mengembalikan kira-kira jumlah kalori yang sama, bahkan boleh menandingi kalori enam individu manusia.

Idea manusia zaman awal memburu dan memakan spesis mereka sendiri hanya untuk tujuan diet – memandangkan terdapat pilihan yang lebih baik di sekelilingnya. Memang, kami tidak mempunyai sejumlah besar jenazah daripada spesies ini, tetapi dalam rekod kecil itu terdapat sampel jenazah yang agak besar yang nampaknya telah disembelih. Jadi nampaknya tidak mungkin kanibalisme hanya berlaku jarang semasa tempoh kelaparan.

Mentafsir data…

Jadi kenapa kanibalisme prasejarah boleh berlaku? Pendek kata, tidak mungkin Cuma ada satu sebab. setiap episod kanibalisme prasejarah mempunyai sebabnya tersendiri yang agak kompleks untuk berlaku. saintis berpendapat ia mungkin disebabkan oleh faktor sosial atau budaya dan bukannya keperluan untuk mengisi jurang dalam diet. sebagai contoh, kanibalisme berlaku boleh dikaitkan dengan sifat pertahanan sosial kelompok mereka dari ancaman atau wilayah daripada penceroboh luar, setelah dibuηuh kemudian dimakan.

Selain itu, kita tidak seharusnya memandang rendah kecanggihan budaya dan sosial spesis ini. Kajian terbaru melihat corak tingkah laku yang lebih luas, termasuk Homo-Neanderthal telah mula menunjukkan mereka mungkin lebih kompleks dari segi budaya daripada yang difikirkan sebelum ini.

Kajian palaeo-genetik terkini membayangkan tahap interaksi sosial yang lebih eksplisit dan aktif dalam pembiakan antara spesis Hominin.

Ini termasuk pembiakan antara spesies manusia moden(homo-sapiens) dan Neanderthal. untuk memungkinkan pertukaran genetik berlaku ia mesti ada persamaan dari segi biologi yang diiktiraf antara spesies dan juga kesamaan budaya dari segi keupayaan untuk komunikasi bahasa dan simbolisme.

Telah pun diakui bahawa kumpulan Neanderthal yang berbeza(subspesies) mungkin mempunyai tradisi budaya dan simbolik yang berbeza dan sikap yang berbeza-beza terhadap upacara pengebumian mayat mereka.

Kenapa spesies ini tidak termotivasi untuk memakan kelompok spesies mereka sendiri? motivasi pemakanan tidak boleh diketepikan sebagai pemacu kanibalisme prasejarah – mungkin spesies ini adalah oportunis, makan apa sahaja yang mereka jumpa. Tetapi kita juga harus tidak menolak kemungkinan bahawa motivasi sosial boleh memainkan peranan penting dalam menentukan mengapa tindakan kanibalisme berlaku.


Bagaimana Kita Mahu Memindahkan Planet Bumi?

Saya terbaca satu artikel ringkas yang menarik dari Fraser Cain, beliau merupakan seorang hos dalam rancangan Astronomy Cast bersama Dr Pamela Gay.

Saya ingin kongsikan bersama anda perkara menarik daripadanya dimana beliau mengemukakan persoalan bagaimanakah kita hendak memindahkan planet Bumi dalam jangkamasa 500 juta tahun akan datang kerana pada pendapat beliau, matahari semakin panas dan boleh menyebabkan kehidupan musnah.

Sekiranya planet Bumi dapat dipindahkan ke suatu tempat yang jauh daripada matahari, mungkin kehidupan di Bumi dapat diteruskan untuk 5 bilion tahun akan datang.

Lambat atau cepat, kita perlu menggerakkan Bumi jauh dari matahari. Ada beberapa teknik yang mungkin boleh melakukan perkara ini. Ia kelihatan sukar tetapi tidak mustahil untuk melaksanakannya.

Anda tinggal di sini, saya tinggal di sini dan semua orang tinggal di sini. Untuk masa sekarang.

500 juta tahun akan datang, matahari mula menjadi lebih panas daripada sekarang. Panas matahari itu akan menyebabkan kehidupan di permukaan Bumi musnah. Kemudian, kita perlu berpindah. Walaupun kita meletakkan jangkamasa 500 juta tahun sebagai ‘deadline’, matahari akan mati menjadi bintang merah gergasi lebih kurang 5 bilion tahun dari sekarang.

Mari kita lihat pilihan kita ? Kita mungkin akan mati, atau kita mungkin boleh MEMINDAHKAN planet Bumi ini. Seperti idea-idea gila lain dalam sains, ada pelbagai cara untuk melakukannya. Kita boleh melancarkan roket yang kuat dari Bumi yang mana ia boleh menolak Bumi kearah yang berlawanan sedikit dari waktu sekarang.

Kita juga mungkin boleh membina teleporter gergasi dan memisahkan Bumi sekecil atom demi atom dan membawanya ke lokasi baru. Kita juga boleh melancarkan tembakan ke Bumi beberapa kali supaya ia tersasar dari orbitnya lalu paksinya dan putarannya akan berubah.

Kita juga mungkin boleh menghentikan Bumi daripada berputar dan membiarkan matahari menolak kita jauh. Kita juga mungkin boleh menggali lubang raksasa hingga ke teras bumi dan meletakkan beberapa bom nuklear bersaiz besar dan meletupkannya. Kesannya, Bumi akan bergerak menerawang di angkasa lepas saling tak ubah seperti belon yang terbang kehilangan angin.

Semua ini mungkin bunyinya gila, kita juga boleh membina tug graviti dan secara perlahan-lahan menolak Bumi menjauhi matahari. Apakah tug graviti ? Saya gembira jika anda ada yang bertanyakan soalan ini.

Kita juga boleh membina layar suria yang disambungkan dengan jisim raksasa padanya. Dengan cara ini, Bumi akan perlahan-lahan bergerak menjauhi matahari seperti kapal yang ditunda di tengah laut. Perkara ini jika dilakukan mengambil masa yang tersangat-sangat panjang.

Disini terdapat idea yang baik dari saintis, iaitu bantuan graviti. Pasangkan roket pada asteroid, komet atau objek-objek lingkaran Kuiper dan halakannya berhampiran Bumi. Bila ia hampir, pasti akan menghasilkan momentum yang mana menggerakkan Bumi menjauhi matahari.

Batu angkasa ini akan menggerakkan sedikit Bumi ke orbit barunya. Bila berada pada orbit baru yang jauh daripada matahari, maka pergerakan Bumi akan menjadi laju sedikit. Untuk melakukan ini, sebanyak jutaan kali perlu dilakukan supaya Bumi benar-benar menjauhi daripada matahari.

Anda mungkin berfikir, ini kerja gila. Bagaimana kita mampu mendapatkan semua benda ini untuk menggerakkan Bumi dari orbitnya yang asal ? Jangan bimbang, awan Oort memiliki bilion objek-objek di angkasa yang purata saiznya 30 kali jisim planet Bumi.

Untuk menghadapi malapetaka akibat kepanasan matahari, jika kita bermula sekarang, kita patut mengambil objek-objek besar dari angkasa lepas dan membawanya ke Bumi dengan jarak 10,000 kilometer untuk menghasilkan kesan tolakan ke atas Bumi. Kaedah ini dikhuatiri bakal menyaksikan fenomena lain seperti perubahan air pasang laut dan ribut petir.

Objek angkasa lepas yang dimaksudkan ini hendaklah jauh lebih besar daripada asteroid yang pernah menghentam Bumi pada jutaan tahun dahulu lalu mengakibatkan pupusnya dinosaur. Jika satu asteroid yang besar berdiameter 100 kilometer bila melanggar Bumi akan menyebabkan perubahan pada biosfera.

Jika kita menolak Bumi sejauh 1.5 kali dari orbit asal sekarang. kita mungkin telah memberi ruang kepada kehidupan di Bumi untuk 5 bilion tahun akan datang. Ketika matahari berubah menjadi gergasi merah dan kemudian mati menjadi bintang kerdil putih, Bumi pun turut mati jika tidak diubah kedudukannya. Apa cadangan anda untuk selamatkan Bumi?

Begitulah adanya, saya kongsikan pendapatnya kepada anda, saya tidak tertarik dengan Bumi yang akan musnah kerana kita semua akan mati akhirnya, cuma Saya tertarik dengan idea-ideanya untuk menyelamatkan Bumi. Bagi saya, kerana idea-idea gila inilah yang memacu kepada munculnya teknologi baru dalam sains untuk kemudahan umat manusia sejagat.